Minis i vizit fasilite sportif lo bann zil pros | Ministry of Youth Sports & Culture\nHome - news - Minis i vizit fasilite sportif lo bann zil pros\nMinis i vizit fasilite sportif lo bann zil pros\nMinis pour Lazenes, Sport ek Kiltir, Mitcy Larue, ti diriz en delegasyon semenn pase lo en vizit bann diferan fasilite sportif lo Praslin ek La Digue.\nDelegasyon ministeryel ti konpri sef egzekitif bann differan departman sa minister e serten lezot o zofisye ensi ki bann manm Lasanble Nasyonal pour Praslin.\nBi sa vizit ti pour minis familyariz son lekor avek sa bann fasilite ki tonm anba son nouvo portfolyo.\nLo Praslin, vizit ti konmans kot ‘Sports Complex’ Grand Anse, ki konpri en laplenn foutbol ek lasal pour lantrennman laboks.\nParmi bann konsern leve ti lefet ki sa landrwa i bezwen meyer fasilite twalet ek lasal pour sanze ensi ki travay lo en progranm aktivite an konsiltan larestan partener dan distrik pour asire ki bann aktivite sportif pa pe koensid avek lezot aktivite.\nSant spor lo delo zis akote, ki ti ouver an 1999, in sant preparasyon pour bokou bann atlet spor notik lo Praslin, kat parmi lekel pe pran par dan en konpetisyon enternasyonal Moris aktyelman.\n“Nivo spor notik in tonm enpe lo Praslin swivan serten konstrent mank lekipman me nou pe esey rod lasistans pour relev nivo ek target nouvo atlet. Nou oule travay lo en progranm pour bann etidyan lekol, deza nou annan apepre 15 ki vreman enterese e annan bokou potansyel,” Msye Michael Jean-Louis, responsab sa sant, ti partaze.\nVizit ti kontinyen kot lekol Vijay International School kot en multi-purpose hall ek bann fasilite modern ki’n ganny konstrir pirman avek donasyon bann endividi i ganny servi pour plizyer aktivite enkli bann s port tel ki volibol, basketbol, badminton, zimnastik ek lezot ankor par bann etidyan sa lekol.\nZis akote en lasal pour sanze ek twalet i ankor anba konstriksyon. Deza, sa lekol ti an diskisyon avek lezot lekol lo Praslin pour lorganizasyon bann konpetisyon enterskoler. Minis ti profite pour vwar posibilite ki son minister i zwenn avek sa lekol pour servi sa hall pour serten aktivite ki ava benefisye lakominote. Sa lekol in byen akeir sa nide.\nMinis ti answit vizit basen naze lo Zil Eve, kot en group zanfan lekol ti pe fer zot legzanmen naze apre ki zot ti’n partisip dan en progranm spesyal pandan vakans. Le de basen naze i konpri enn pour zanfan ki annan en profonder 0.6 met fonder e lot 1.5 met fonder ki akeir endividi diferan laz sak zour pour bann laklas ou osi lwazir.\nMsye Paul Fanchette, en enstrikter naze orizinalman sorti Mahé, i aprezan atase aplentan avek sa fasilite pour asire ki bann zanfan i ganny byen labaz e asire ki bi ki tou zanfan Seselwa i vin en nazer a laz 10-an i ganny akonplir.\nMinis ti fer propozisyon ki sa fasilite i ouver dan Dimans osi swivan serten konplent par bann zabitan ensi ki ranforsisman bann protokol e asire ki zot ganny swiv strikteman, tel ki ‘swimming cap’ ki devret mandatwar pour tou nazer.\nMinis ek son delegasyon ti osi ganny loner pour prezant sa bann zenn nazer ek zot sertifika e partaz serten mo lankourazman avek zot ek zot paran.\nSef egzekitiv Konsey Nasyonal pour Spor (NSC), Manmzel Giovanna Rousseau, ti prezant proze pour devlopman en nouvo Sant Sportif Rezyonnal ki pou deservi zabitan Praslin. Sa proze pou enkli en konpleks sportif ki pou konpri laplenn foutbol, ‘track’ ek lezot fasilite pour atletik, fasilite asize e lasal pour sanze. En indoor multipurpose hall pou osi form par sa proze ki a kapab ganny servi par bann lezot departman osi. En lot batiman li pou abrit sekretaryat NSC lo Praslin ek fasilite pour lezot sport tel ki badminton, tenis de tab, dyoudo, squash, karate, en dormitwar ek lezot ankor. En fitness trail i osi enkli dan sa proze.\nAnswit sa delegasyon ti al vizit en court Anse Boudin ki ti ganny konstrir avek bi pour donn bann zenn sa vilaz en mwayen distraksyon. Sa court ki aktyelman pa lo grander standar pour en match volibol pou ganny agrandi e ganny en nouvo sirfas pour met li pli o nivo.\nSa delegasyon ti osi vizit court Marie Jeanne Estate ki deservi sa pti kominote ki byen aktiv dan sport. Serten reparasyon i bezwen ganny fer lo sa pti langar akote e propozisyon pour met lalimyer, fasilite twalet ek lasal pour sanze ti osi ganny fer resorti.\nMarie-Jeanne Estate, obor lakot, in osi ganny idantifye konman en landrwa potansyel pour en ‘fitness trail’.\nFitness Extra Gym ek laplenn foutbol Côte D’Or ti osi ganny vizite.\nAnswit sa delegasyon ti vizit konpleks sportif Baie Ste Anne kot la fasilite asize pour spektater foutbol ek bann ‘pavement’ in avarye. Plizyer travay reparatwar e mentenans i bezwen ganny fer e serten pye dibwa koupe avek lasistans lezot departman konsernen.\nCourt volibol ek basketbol Grand Anse, ki sitie akote sant kominoter, pou byento ganny en nouvo sirfas par divizyon transpor lo later e NSC pou asiste avek bann demarkasyon ater. Ti osi annan sizesyon ki en komite sport i ganny formen lo Praslin pour organiz e planifye bann aktivite sportif kolektiv, ki ava osi ede kas sa divizyon ant le de distrik ki’n egziste pour tro bokou letan.\nLo Stad Amitie, preparasyon ti’n konmanse pour en match foutbol ant le de rival Pralinwa Côte D’Or FC ek LightStars FC e sa delegasyon ti ganny sans enterakte avek bann zwer, zofisye, lantrener e osi regard sa match.\nDiskisyon i reste lo lekel ki sipoze pe zer e maintain sa stad ant NSC ek Federasyon Foutbol. Minis in donn son langazman pour al get aprofon dan sa dilenm akoz serten travay reparatwar i bezwen ganny fer. Travay lo en morso baraz ki tro ba pou osi ganny fer.\nLo La Digue, vizit ti konmans kot kort tenis trouve L’Union Estate, kot i annan propozisyon pour repare e konverti sa kort dan en kort multipurpose vi ki nonm lekip ki pratik bann sport ki servi kort in ogmante lo sa zil. Sef egzekitif L’Union Estate, Keddy Nibourette, in donn son langazman pour asiste avek travay renovasyon.\nKonpleks sportif La Digue ti swiv e la ankor meyer fasilite pli o standar i merite. Parey Praslin, La Digue i osi annan plan pour en Sant Sportif Rezyonnal e Manmzel Rousseau ti prezant sa plan avek bann prezan. Sa ti swiv par en vizit kot batiman pour en ‘baby gym’, sitie La Passe. Sa sant pa operasyonnel akoz serten defi tel ki striktir sa batiman limenm ki ouver e fer li difisil pour enstal bann lekipman neseser.\nEn lantrener eksperyanse sorti Kiba i aprezan baze lo La Digue pour ede relev nivo sport lo sa zil e menm pour partaz son konnesans ek leksperyans avek bann atlet ek lezot lantrener sorti lo Praslin.\nMinis ti termin lazournen avek rankont ek bann reprezantan departman sport, e plitar bann atlet, lantrenner ek federasyon lo sa de zil. Loportinite pour met devan zot bann konsern ti a zot laporte e zot ti profite pour fer resorti bann pwen tel ki meyer lenfrastriktir, plis latansyon lo bann atlet zilwa ki dezavantaze pour al Mahé pour bann konpetisyon, parmi lezot ankor.\nMinis ti eksprim son satisfaksyon ek sa visit. “Mon satisfe ek nou vizit ki’n byen sarze menm si i annan bokou travay pour fer lo nivo mankman ek zesyon bann lenfrastriktir, ensi ki promosyon bann diferan sport lo bann zil pros. Me nou ava travay ansanm avek sa bann diferan fasilite pour gete ki mannyer nou kapab asiste zot.”


Mesaz Prezidan Danny Faure pour Lafet Nwel 2018 - Messages - State House Seychelles | Office of the President\nMesaz Prezidan Danny Faure pour Lafet Nwel 2018\nSe avek lafeksyon e lanmour ki mon partaz mon mesaz Nwel avek zot ozordi.\nLafet Nwel I sa letan spesyal pour nou tou, kot nou reini ansanm avek lafanmiy ek zanmi, e selebre bann valer tel ki lanmour, lapartaz e gratitid. Nou zwenn ansanm avek tou Seselwa ek Kretyen partou dan lemonn, pou nou onor nesans e mesaz nou sover Zezi Kri, e viv sa bann valer kin montre nou.\nAtraver son nesans, Zezi Kri ti fer sakrifis total pour limanite. I ti anmenn en mesaz iniversel pour tou. Gide par son lafwa, ti montre konpasyon e servis anver lezot. I ti koz son laverite, avek lanmour. I ti donn lanmour, san diskriminasyon. I pa ti fer diskriminasyon, e I ti pardonn tou. I ti montre nou pou swazi en bon semen. Pour nou koman Seselwa, neport ki lafwa, sa I bann valer ki kapab ed nou vinn pli bon paran, pli bon zanmi, pli bon vwazen, e pli bon sitwayen.\nSe sa bann valer ki merit form parti nou konpa lavi isi ba lo sa later.\nPandan sa letan Nwel, annou dir mersi pou tou nou bann byenfe – pour bann valer ki nou’n met an pratik, pour bann dimoun ki nou’n ede, e progre ki nou’n fer. Annou selebre tou nou bann lakonplisman ki sakenn de nou inn fer ansanm, ki nou vwazen inn fer, e ki nou pei inn fer. Annou pran en moman pour apresye nou bonte e nou sans lape ek linite ki nou vwar dan nou lakominote toulezour, e ki o sant nou pei beni, Sesel.\nPandan sa peryod festivite, annou osi pran en moman pou mazin bann ki pe soufer sa letan Nwel – bann ki’n perdi en manm zot fanmiy, bann ki malad, e bann ki lwen avek zot fanmiy. Annou mazin zot e gard zot dan nou laprier.\nKi Bondye I kontinyen beni nou Sesel.


Dan Lasanble Nasyonal |16 March 2022\nSTC pe al konstrir en nouvo cold store ek warehouse modern pour gard plis stok marsandiz\nSeychelles Trading Company (STC) i dan demars pour rod son prop finansman pour konstrir en nouvo cold store ek warehouse modern ki pou kout anviron 5.5 milyon dolar (anviron 80 milyon roupi) e i pou konstrir sa bann fasilite dan en pli kourt dele letan posib an swivan tou bann norm prokirman.\nEnn fwa sa i ava ganny fer STC a kapab pli for ler i pe negosye avek bann fourniser akoz i pou kapab aste an pli gran kantite.\nSete Vis-Prezidan Ahmed Afif ki ti fer sa lanons dan Lasanble Nasyonal yer bomaten letan i ti pe reponn en Kestyon Notis Prive (PNQ) par dirizan lopozisyon, Onorab Sebastien Pillay.\nVP Afif ti pe reponn kestyon bann manm dan labsans Minis pour Finans, Planifikasyon Ekonomik ek Komers, Msye Naadir Hassan, ki lo en misyon aletranze.\nVP Afif i dir nou bezwen stok plis marsandiz me pour fer sa nou bezwen en meyer e en nouvo fasilite stokaz ki alaoter komers ozordi e kot dirasyon ki nou kapab gard marsandiz i ogmante e kot lozistik i ganny byen planifye avek mouvman kargo e bato ki sanze dezour an zour.\nI’n fer resorti ki sa i en travay difisil ki STC ek tou son lekip konsernen pe deza fer pour trouv meyer solisyon.\nLo son kote, tyermenn bord STC Msye Imtiaz Umarji in dir ki demann komodite kot STC in ogmant en kantite me stokaz i limite. I dir ki la an se moman STC in ganny en gran stok komodite kot apre retar tou in vin ansanm me napa ase landrwa pour stoke.\nI’n fer resorti ki malerezman zot napa kontrol lo mouvman bann bato.\nKestyon orizinal Onorab Pillay ti konm swivan: ‘Avek sitiasyon pri lavi ki pe kontinyelman ogmante in annan plizyer konsern eksprimen par piblik an zeneral ki in annan mankman serye serten komodite esansyel kot STC tel konman lafarin, zonnyon, ponmdeter. Eski Minis i kapab donn Lasanble en leksplikasyon lo ki son minister ek STC pe fer pour adres sa bann sitiasyon?’\nVP Afif in asir pep Seselwa ki napa okenn mankman komodite debaz dan pei a ler aktyel me par kont nou pe viv dan en lemonn tre boulverse kot toulezour nou pe vwar bann logmantasyon sokan dan pri karbiran, pri kontener, pri manze ek lezot komodite ki an konsekans bann sekous ki lemonn pe fer fas avek.\nSesel avek STC pa’n ganny eparnye me erezman nou pe fer sir ki bann komodite esansyel i touzour annan lo bann letazer pour pep Seselwa a bann pri ki reste abordab.\n«Bann pri sa 13 komodite debaz kot STC pa’n sanze pandan sa dernyen 10-an malgre tou bann kriz ki lemonn, nou pei e STC in pas atraver,» VP Afif in dir.\nAn sa ki konsern bann komodite debaz ek lozistik pour anmenn zot Sesel e osi kapasite stokaz, VP Afif in dir ki apard sa lalis komodite debaz, STC i osi donn konsonmater en lot swa avek bann prodwi avek lezot mark (brand) me ki kout pli ser.\nKot i konsern lozistik, VP Afif i dir pour STC pli gran parti son bann komodite i vin atraver bato me sa bann kou in ogmant konsiderableman avek Covid-19.\n«En kontener 20 pye sorti Dubai in sorti plis ki 2200 dolar 2-an pase pour ariv 5400 dolar, preski de fwa edmi son pri. Pri kontener sorti Lerop osi in plis ki double. Bann kargezon par avyon (air freight), menm si i pa bokou, in osi plis ki double. Anmenmtan bann laliny bato ki servi nou rezyon zot annan en sistenm tender pour kargo ozordi ki fer ki sak fwa i annan kargo pour pran dan bann por, bann lazans i fer konpetisyon lo pri freight e bann pei ki annan plis volim zot ganny bann pri preferansyel e bann pti pei parey Sesel ki enport mwens kargo, nou, nou toultan ganny sarze plis,» VP Afif in fer resorti.\nAn sa ki konsern nou kapasite stokaz, i dir ki pandan sa dernyen 30-an STC pa’n ogmant son kalite ek kapasite stokaz e nou’n annan menm fasilite ki depi lepok SMB me nou konnen ki depandan grander e kalite ou fasilite stokaz i permet ou gard marsandiz pour pli lontan par egzanp diri i bezwen ganny garde dan en landrwa sek a en tanperatir 21 degre e lafarin 15 a 20 degre sinon ou stok pour gat pli vitman.\n«I pour sa rezon ki dan lepase nou’n souvan vwar bann kanmiyon pe zet bokou prodwi lo dump site a sak fwa ki lozistik ti fel e SMB ou STC ti fer bann gro pert,» VP Afif in eksplike.\nI dir ozordi STC pe fer fas avek en nouvo sitiasyon kot demann pe ogmante pa zis akoz dimoun pe demann plis me akoz STC limenm pe vin en marsan tre konpetitiv.\n«Par egzanp dan pei ti annan plizyer enportater lafarin me ler in konmans annan problenm lozistik avek bato, tou kliyan ti vin kot STC e toudenkou demann lo STC ti plis ki double en zour a lot. Me malgre sa ozordi napa problenm lafarin. Zis yer bato fek desarz 6 kontener lafarin pour STC e zanmen nou’n mank dipen,» VP Afif in eksplike.\n“Avek sa progranm RRP (recommended retail price, pri rekomande an detay) ki’n entrodwi depi lannen pase, bokou Seselwa pe benefisye akoz zot konnen ki ler zot rod prodwi RRP zot pe ganny valer pour zot larzan e anplis sa pe mars tre byen enkli lo Praslin ek La Digue kot malgre plis kou pour anmenn marsandiz lo sa de zil, STC i kontinyen gard menm pri pour zot parey lo Mahé. Sa i bann lakonplisman ki nou fyer nou’n kapab anmennen dan zis 17 mwan e nou’n ganny sans fer sa transformasyon dan STC,» VP Afif in dir.\nI’n fer rapel pep Seselwa ki bann sok eksteryer i difisil pour fer fas avek ‒ personn pa ti prevwar Covid-19 e dolar ti mont ziska 22 roupi san okenn lavertisman, personn pa ti pe prevwar en lager dan Lerop avek sa lanpler kot pri delwil in mont par plis ki 50%.\nVP Afif in demann tou dimoun pour azir dan en fason pridan e pour konsonm an moderasyon e evit gaspiyaz akoz personn pa kapab prevwar ki pou arive dan lefitir me sa ki nou konnen se ki pri bann komodite pa pe desann pour ankor en bon pe letan.


Travers Lanmer Rouz | Zistwar Labib\nGETE ki pe arive! Sa se Moiz ki pe avans son baton ver Lanmer Rouz. Sa bann dimoun ki avek li sen e sof lo lot kote i bann Izraelit. Me Faraon ek tou son larme pe noye dan lanmer. Annou vwar konman sa in arive.\nParey nou’n aprann, Faraon ti demann bann Izraelit pour kit Lezip apre ki Bondye ti’n anmenn sa 10 fleo lo bann Ezipsyen. Apepre 600,000 zonm Izraelit ti ale, osi byen ki en kantite madanm ek zanfan. Ti osi annan en kantite lezot dimoun, ki ti’n krwar dan Zeova e ki ti’n al ansanm avek bann Izraelit. Zot tou zot ti’n anmenn zot mouton, kabri ek bef avek zot.\nAvan zot ti ale, bann Izraelit ti demann bann Ezipsyen lenz ek bann keksoz ki ti’n fer avek lor ek larzan. Bann Ezipsyen ti vreman per bann Izraelit, akoz sa dernyen fleo lo zot. Alor zot ti donn bann Izraelit tou sa ki zot ti demande.\nEnn de zour plitar bann Izraelit ti ariv kot Lanmer Rouz. La zot ti repoze. Pandan sa bann letan, Faraon ek son bann zonm ti konmans regrete ki zot ti’n les bann Izraelit ale. Zot ti dir: ‘Nou’n les nou lesklav ale!’\nAlor Faraon ti sanz son lide ankor enn fwa. Vitman i ti met pare son bann saret lager ek son bann larme. Apre i ti konmans swiv bann Izraelit avek 600 saret spesyal, osi byen ki tou lezot saret Lezip.\nKan bann Izraelit ti vwar Faraon ek son bann larme pe vini deryer zot, zot ti vreman per. Napa okenn landrwa pour sove. Lanmer Rouz ti akote zot, e la bann Ezipsyen ti pe vini dan lot direksyon. Me Zeova ti met en nyaz ant son pep ek bann Ezipsyen. Alor bann Ezipsyen pa ti kapab vwar bann Izraelit pour atak zot.\nZeova ti demann Moiz pour avans son baton ver Lanmer Rouz. Kan i ti fer sa, Zeova ti fer en divan les soufle. Delo sale ti ouver, e delo ti tenir lo tou le de kote.\nApre bann Izraelit ti konmans travers lanmer lo later sek. Ti pran plizyer er-d-tan pour sa milyon dimoun ek tou zot zannimo pas atraver lanmer sen e sof pour ariv lo lot kote. Finalman bann Ezipsyen ti kapab vwar bann Izraelit ankor. Zot lesklav ti pe sove! Alor zot ti degaze e swiv zot dan lanmer.\nKan zot ti pe traverse, Bondye ti fer larou zot saret sorti. Bann Ezipsyen ti konmans per e zot ti konmans dir: ‘Zeova pe lager pour bann Izraelit kont nou. Annou sorti isi!’ Me ti’n tro tar.\nSe la ki Zeova ti demann Moiz pour avans son baton ver Lanmer Rouz, parey ou vwar dan sa portre. E kan Moiz ti fer sa, bann miray delo ti konmans retournen e kouver bann Ezipsyen ek zot bann saret. Tou larme ti’n swiv bann Izraelit dan lanmer. E ti napa enn bann Ezipsyen ki ti sorti vivan!\nKonman ki pep Bondye ti vreman kontan akoz zot sen e sof! Bann zonm ti sant en sanson remersiman pour Zeova, an dizan: ‘Zeova in ranport en laviktwar merveye. I’n zet bann seval ek zot kavalye dan lanmer.’ Ser Moiz Miryam ti pran son tanbouren, e tou bann madanm ti swiv li avek zot tanbouren. Anmezir ki zot ti danse avek lazwa, zot ti sant menm sanson parey bann zonm ti pe sante: ‘Zeova in ranport en laviktwar merveye. I’n zet bann seval ek zot kavalye dan lanmer.’\nEgzod sapit 12 ziska 15.


Larenn Ester i sov son pep | Leson Labib pour zanfan\nEster i sov son pep\nEster ti en fiy Zwif ki ti reste dan lavil Siz, Pers. En kantite lannen avan sa, son fanmir ti’n ganny pran Zerizalenm par Neboukadnezar. I ti grandi avek son kouzen Mordekay, en serviter lerwa Pers, Asweris.\nLerwa Asweris ti anvi en nouvo larenn. Son bann serviter ti anmenn bann pli zoli fiy, enkli Ester. Dan tou sa bann zoli fiy, lerwa ti swazir Ester pour vin larenn. Mordekay ti demann Ester pour pa dir si i en Zwif.\nEn zonm orgeye ki ti apel Amann ti sef tou bann prens. I ti anvi ki tou dimoun i azenou devan li. Mordekay pa ti oule fer sa. Amann ti sitan ankoler ki i ti anvi touy li. Ler Amann ti tande ki Mordekay ti en Zwif, i ti fer en konplo pour touy tou bann Zwif dan sa pei. I ti dir lerwa: ‘Bann Zwif i danzere, ou bezwen fer zot disparet.’ Asweris ti dir li: ‘Fer sa ki ou anvi fer.’ I ti donn li pouvwar pour fer en nouvo lalwa. Amann ti fer en lalwa ki ti demann bann dimoun pour touy tou bann Zwif le 13 Adar. Me Zeova ti pe gete.\nEster pa ti konnen ki i ti annan sa lalwa. Alor, Mordekay ti anvoy li en kopi sa lalwa e dir li: ‘Al koz avek lerwa.’ Ester ti dir: ‘Nenport dimoun ki al kot lerwa san ganny envite i kapab ganny touye. I fer 30 zour depi ki Lerwa pa’n envit mwan. Me mon pou ale. Si i lev son baton lerwa, mon pou viv. Me si non, mon pou mor.’\nEster ti al kot tronn lerwa. Ler lerwa ti vwar li, i ti lev son baton lerwa. I ti al kot lerwa e lerwa ti demann li: ‘Ki mon kapab fer pour ou Ester?’ Ester ti dir li: ‘Mon anvi envit ou ek Amann pour en repa.’ Pandan repa, Ester ti envit zot pour en dezyenm repa. Pandan sa dezyenm repa, lerwa ti demann li ankor: ‘Ki mon kapab fer pour ou?’ Ester ti dir: ‘En dimoun pe al touy mwan ek mon pep. Silvouple ed nou.’ Lerwa ti demande: ‘Lekel ki anvi touy ou?’ I ti dir: ‘Sa move zonm Amann.’ Asweris ti sitan ankoler ki i ti donn lord pour touy Amann deswit.\nMe personn pa ti kapab kennsel lalwa Amann, pa ni menm lerwa. Alor, lerwa ti fer Mordekay sef bann prens e donn li pouvwar pour fer en nouvo lalwa. Mordekay ti fer en lalwa ki ti permet bann Zwif defann zot lekor ler zot ganny atake. Le 13 Adar, bann Zwif ti defet zot lennmi. Depi sa zour, zot ti selebre zot laviktwar tou le lannen.\n“Zot pou ganny anmennen devan bann gouverner ek lerwa akoz mwan, koumsa zot pou kapab rann temwannyaz avek zot ek dimoun lezot nasyon.”—Matye 10:18\nKestyon: Ki konplo ki ti’n ganny fer kont bann Zwif? Ki mannyer Ester ti demontre lafwa dan Zeova?\nEn lentrodiksyon liv Ester\nBann levennman enteresan dan letan Ester pou ranforsi ou lafwa dan abilite ki Zeova i annan pour delivre son pep dan bann sityasyon difisil ozordi.\nI demann lafwa ek kouraz pou demontre en lanmour kot ou pare pour fer sakrifis parey Ester ti fer.\nEster—I ti saz, kouraze e pare pour fer sakrifis\nKi mannyer Ester ti pare pour fer sakrifis pour Zeova ek son pep?\nPartaze Partaze Ester i sov son pep\nlfb leson 65 p. 154-155


Modernizasyon Parti Lepep: Reste Konekte Avek Senserite Ek Konpasyon\nPrezidan James Michel, ki osi prezidan Parti Lepep, in ouver 26yem Kongre Nasyonal Parti Lepep ozordi apremidi, avek en deklarasyon ki sa kongre i « en nouvo letap dan modernizasyon ek konsolidasyon » Parti Lepep avek bi pour vin pli « proaktif, ki zis dan son lapros, ki disiplinen, e ki pe kontinnyelman rod fason pour reste konekte avek lepep. »\nSa kongre in ganny organize prensipalman pour konstitye nouvo leadership, avek eleksyon nouvo Komite Santral ek Prezidan parti, ki pou ganny fer demen. Dernyer eleksyon Komite Santral sa parti ti an 2005. Prezidan Michel in ganny nomine koman Prezidan parti pour en dezyenm fwa.\nPrezidan Michel in remersye per-fondater SPUP-SPPF Prezidan France Albert René pour tou sa k’in fer pour lepep Seselwa, e in reafirme latasman Parti Lepep avek bann valer ek tradisyon SPUP-SPPF, avek bi pour moderniz Parti Lepep pour bann nouvo zenerasyon manm sa parti.\n« Nou bezwen en melanz leksperyans ek kontinyite lo Komite Santral. Nou bezwen bann dimoun eksperyanse pou ankadre bann zenn ki pe monte, pou enstrir zot. Zot vwar sa koman en loportinite, koman en devwar e nonpa koman en menas pour zot pozisyon, » Prezidan Michel in dir.\nPrezidan in osi rapel tou manm ek siporter Parti Lepep, bann prensip ki devret gid zot dan zot travay.\n«Annou, avan tou, gard nou sans limilite. Zot bezwen donn legzanmp par zot konportman, par zot latitid. Zot bezwen montre senserite ek konpasyon dan tou sa ki zot fer. Travay dir pour lepep. Zanmen mazin zot gen ou lavansman personnel. Se lentere nou frer, nou ser, nou pei ki konte avan tou. Reste konekte avek lepep. Se sa ki pou asir nou sipor. Se sa nou rezon-det koman en lafors-viv lanasyon. »\nPrezidan Michel in promet ki Parti Lepep pou reste konekte avek lepep, e ki son parti pou reste o-servis lepep otan ki lepep i bezwen li.


Seychelles Fire and Rescue Services Agency - Dife i detri en lakaz St Louis\nDife in konpletman detri en lakaz an tol dan semen Kato ki form parti distrik St Louis. Sa lensidan dife ti ariv yer apremidi.\nZofisye relasyon piblik kot Lazans Servis Tenny Dife ek Sovtaz, Msye Jones Madeleine, ti dir zournal Seychelles NATION ki zot ti ganny alerte lo sa lensidan dife ver 4er29 apremidi e zot ti deplway 3 masin dan landrwa kot dife ti’n pran.\nMsye Madeleine i azoute ki zot ti ganny enpe difikilte pour konmans tenny dife akoz ti annan en difil elektrik PUC ki ti’n kase e ti pe fer spark.\nMalgre ki dife in konpletman detri sa lakaz an tol, Msye Madeleine i dir ki son bann zofisye in reisi anpes dife propaz dan en lakwizin ek en lasanm ki trouve obor sa lakaz.


Dan Lasanble Nasyonal |17 June 2021\nFon pour dezas i ganny zere par DRDM non pa par Minister Gouvernman Lokal\nMinis responsab pour Gouvernman Lokal ek Devlopman Kominoter,\nRose-Marie Hoareau, in dir ki fon pour dezas i ganny zere par DRDM me non pa par son minister ki annan zis en bidze R2 milyon pour zer bann ka dirzans.\nI’n fer resorti ki ler en ka dirzans i ganny koze par en dezas, sa larzan i ganny servi pour asiste parey dan ka pour aste prela pour kouver lakaz ki zot twa i andomaze, pey kontrakter pour retir bann pye dibwa ki’n tonbe, pour kas ros ki’n roule e menm dan serten ka asiste bann fanmir avek serten prodwi debaz.\nI dir menm si zot resours finansyel pour sa i limite, zot ede otan ki zot kapab baze lo merit.\nMinis Hoareau ti donn sa bann lenformasyon letan i ti pe reponn en kestyon par MNA pour Anse Royale, Sylvanne Lemiel.\nMadanm Lemiel ti anvi konn bann prosedir ki sa minister in met anplas letan ki i annan en dezas dan nenport distrik e ki kalite lasistans ki i donn sa bann dimoun ki’n ganny afekte.\nMinis Hoareau in eksplike ki dan bann ka dezas son minister i ganny gide par plan dirzans nasyonal.\n“Nou rol se fasilit e kordin lentervansyon bann lazans relye avek dezas. I annan dezas ki ganny koze par serten kalamite me i osi annan dezas ki ganny kree par imen.\n“Letan i annan en dezas dan nenport ki distrik se ladministrater sa distrik ki ganny enformen an premye e li i rod lenformasyon lo sa lensidan avan ki i enform sekreter prensipal gouvernman lokal ek zafer kominoter e osi son MNA.\n“Sekreter prensipal lo son kote i bezwen enform minis e tou dimoun konsernen dan minister. Lo son kote, DA i osi kontakte tou bann lazans konsernen parey DRDM, Lotorite Plan, Red Cross… e osi son tim brigad dan distrik. Apre sa en vizit konzwent i ganny organize kot landrwa afekte pour evalye sitiasyon kot apre en rapor ek bann rekonmandasyon i ganny anvoye kot minister ek tou bann lazans konsernen tandis ki DA li i reste an kontakt avek bann fanmir pour gard zot okouran bann demars ki pe ganny fer.”\nMinis i dir ki depandan lo gravite sitiasyon si zot vwar li neseser zot etabli zot prop sant komann entern dan minister pour pli byen kordin e asiste bann DA ek zot tim lo teren ki fer li osi pli fasil pour bann zofisye DRDM ganny kontakt avek zot. Minis i dir sa ti mars tre byen letan gro lapli ti frap pei an Me mwan pase kot plizyer distrik ti ganny afekte.\nRotasyon DA pour elev standar e anmenn plis lefikasite\nFer rotasyon bann administrater distrik ki Minister Gouvernman Lokal ek Devlopman Kominoter in entrodwir pli boner sa lanneni annan pour bi elev standar e anmenn plis efikasite ek prodiktivite dan travay o nivo distrik e osi pour anmenn en nouvo souf dan karyer ek devlopman profesyonnel sa bann DA, Minis Rose-Marie Hoareau in dir.\nMinis Hoareau ti dir sa letan i ti pe reponn kestyon manm elekte pour Port Glaud, Egbert Aglae, lo sa size.\n“Avan sa rotasyon ti neseser pour retir lenterferans politik dan travay biro ladministrasyon distrik akoz ti evidan ki servis ki ti pe ganny ofer ti baze plizoumwen lo afilyasyon politik, en keksoz ki ganny reflekte dan bann dosye,” Minis Hoareau in fer resorti.\nI dir ti osi annan en mank profesyonnalizm ek konfidasyalite dan performans serten DA e servis ki ti pe ofer pa ti lo standar ki ti devret tandis ki kondisyon ek leta serten lenfrastriktir pa ti akseptab ni pour sa DA ek son staf ni pour piblik. Serten DA ti’n dan menm distrik pour tro lontan e travay ti’n vin routin e nivo motivasyon DA ek staf ti preski pa egziste.\nSerten DA ti’n vin tro konfortab e nivo prodiktivite ek lefikasite ti’n osi desann e ti napa nouvo linisyativ ki ti pe ganny entrodwir e an rezilta bann zabitan distrik ti vin fristre e ti’n nepli angaze dan devlopman zot kominote.\nMinis i dir serten ladministrasyon distrik ti pe fonksyonn dan en leta lesefer kot ti annan bokou problenm relye avek kontrol ek zestyon.\nI dir ki atraver sa rotasyon serten DA in vwar zot avek serten staf ki ti annan problenm latitid, lapares e move konportman ek disiplin.\n“Sa sitiasyon in ganny adrese tre vit par mon minister akoz i pa akseptab e pa pou ganny tolere,” Minis Hoareau in fer resorti.\nI dir ki depi ki sa rotasyon in ganny fer in annan gran amelyorasyon dan kalite servis ki pe ganny delivre, i annan plis transparans e bon gouvernans dan zerans bann ladministrasyon distrik akoz bann DA in konpran ki zot bezwen rann kont e bezwen swiv bann regilasyon ek gidans minister.\nBann DA pe travay pli byen ek kanmarad e zot pe partaz bann bon pratik e dapre bann rapor ki minister pe gannyen, piblik pe santi zot pli konfortab e pli alez pour akse bann servis ki biro ladministrasyon distrik i ofer.\nMinis Hoareau in osi enform Lasanble ki son minister pe travay etrwatman avek DPA pour met tou bann DA lo en kontra pour fer ki zot santi zot pe ganny trete egalman e pou fer ki zot delivre pli byen dan zot travay.\nMinis Hoareau ti osi reponn plizyer lezot kestyon konsernan son minister e sa ti enkli bann proze distrik parmi lezot ankor.


Rankont tradisyonnel pour bann dimoun aze-Prezidan Michel i rann omaz zenerasyon aze\nSa ti pandan resepsyon tradisyonnel ki fer le 16 Novanm tou le lannen pour bann dimoun aze e ki koensid avek lanniverser ansyen Prezidan France Albert Rene.\nParey labitid, sa lafet ti deroul dan zarden State House, kot bann envite – laplipar bann manm 3enm az – ti’n koste pour swet Msye Rene en bon lanniverser 77-an.\nApard Prezidan Michel, lezot envite ti enkli Madanm Natalie Michel, ansyen Prezidan Rene limenm, ansyen Prezidan James Mancham, bann minis, manm lasanble e lezot o zofisye gouvernman.\nOsi prezan ti envite spesyal Marc Songoire ek Rolly Tambara – sa de otaz Seselwa ki ti ganny libere resaman apre en lannen an kaptivite an Somali.\nLetan i ti pe rann omaz bann dimoun aze pour zot kontribisyon anver lasosyete, Prezidan Michel ti dir :\n«Nou lazwa i gran pour akeir Prezidan Rene parmi nou. Nou rasanble isi State House toulezan pour rann en temwanyaz vibran tou sa ki nou zenerasyon pli aze in fer pour nou pep. Nou profit sa lokazyon pour selebre lanniverser Prezidan René, sa zonm ki’n touzour ganny dekri konman arsitek devlopman ekonomik e sosyal nou pei. Nou salye son vizyon e nou aplodi li byen for,» Prezidan Michel ti dir.\nPrezidan Michel ti osi servi sa lokazyon pour demann tou bann zenn pour pran enpe letan e koz avek zot vye paran.\n«Donn zot lokazyon osi pour eksprim zot, ekout zot konsey. Atraver zot leksperyans, aprann bann leson lavi. En manm nou fanmir ki aze i pa en fardo me plito en kado. Atraver son konnesans e son leksperyans, nou aprann bann leson lavi ki nou pa kapab trouve dan okenn liv.\nOzordi alors, ankor enn fwa, nou zwenn ansanm avek lepep Seselwa an antye pour remersye nou zenerasyon pli aze e eksprim zot nou lafeksyon. Nou osi fer zot rapel ki Sesel i la pour zot zis parey zot ti la dan lepase pour nou.»\nPrezidan Michel ti anonse ki gouvernman in ankor enn fwa fer provizyon lannen prosen pour donn en logmantasyon 200 roupi tou bann pansyoner.\nPrezidan Rene ti koup son gato pandan ki Danielle Denis ti egey li an santan en sanson lanniverser an son loner.\nApre sa ti annan plizyer animasyon mizikal par bann artis lokal tel ki Jean Ally, Shane Farabeau, Joseph Sinon, benn ek danser latroup Tanmi.\nGuy Poussou, ki ti parmi bann envite, ti osi ganny swete bonn anniverser akoz i ti pe fet son lanniverser anmenmtan ki Prezidan Rene.\nPandan ki benn ek latroup Tanmi ti pe fer bann envite degourdi lazanm, bann envite ti kapab al swet Prezidan Rene bon anniverser an personn e pas li zot bann meyer ve.\nE zis pour note ki zis avan ki sa selebrasyon ti konmanse, Prezidan Michel ek son fiy Laeticia ti zwenn avek Myse ek Madanm Tambara e Msye ek Madanm Songoire, pour koz avek zot e eksprim zot lakontantman ki sa de msye in retourn se zot sen e sof. I ti en swe personnel Manmzel Laeticia pour rankontre zot.


Aktivite Batenm Poupet Domaine Val des Pres a lokazyon 34enm Festival Kreol | Seychelles Heritage Foundation\nTue, 10/22/2019 - 10:47\nBatenm poupet i en seremoni ki ti tre popiler dan letan nou gran paran.\nBatenm poupet ti ganny organize ler ki en zanfan ti ganny en nouvo poupet ki ti tre rar sa bann lepok alors bann zanfan pou zot montre zot bann zanmi zot nouvo poupet, zot ti demann paran pou fer batenm poupet kot la zot ti donn sa poupet en non, e rod paren ek marenn pou sa poupet. Bann granmoun osi ti profit dan sa lokazyon pou fer en pti rankont antre kanmarad, e vwala kot sa tradisyon batenm poupet ti ganny kree.\nAlors Dimans le 20 Oktob 2019, Fondasyon Leritaz Sesel ti fer en Batenm Poupet ki ti komans avek laserenad kot Lakaz Roza (lakaz servant), kot la nou ti vwar bann zanfan avek zot poupet swivi par Manman, Papa, Marenn e Paren poupet ki ti pe al ganny batize. Sa ti swiv par mizisyen e envite dan laserenad ziska kot restoran Pomme Cannelle kot seremoni batenm ti pran plas e bann envite ti ganny sans dir bann bon swe pou poupet “Melanie” ki ti ganny batize . Apre sa aktivite ti kontiyen avek en bon bal kreol. Lasal ti ranpli avek bokou bann dimoun sirtou Twazyenm Az kot zot ti pe valse e reviv zot letan pase.


Zanfan lekol i dekouver zot pase dans klib resers\nSe Larsiv Nasyonal ki’n vin avek en tel linisyativ avek bi pour fer bann zanfan a en tre zenn-az konmans pran labitid fer resers lo plizyer size.\nLot bi se pour ofer bann zanfan en nouvo pastan dan vakans kot zot kapab vin kot Larsiv Nasyonal pour fer resers ki pou ede tir zot dan bann move lenfliyans ek lezot aktivite ki kapab annan lefe advers lo zot devlopman.\nDepi mwan Avril, 60 zanfan sorti dan lekol primer ek segonder aze 10 a 17-an in konmans fer resers lo listwar zot fanmir.\nZot travay pour al dan en konpetisyon alafen sa lannen kot zot pou ganny zize baze lo en seri kriter e bann ki pli meyer pou ganny en rekonpans.\nSa klib ti ofisyelman lanse semenn pase pandan en seremoni kot Larsiv Nasyonal dan prezans sekreter prensipal pour kiltir Benjamine Rose, direkter zeneral pour kiltir Marcel Rosalie, direkter Larsiv Nasyonal Alain Lucas e direkter zeneral pour bann lekol Odile Octave.\nDan son ladres, Msye Lucas ti demann sa group zanfan pour travay dir lo zot proze resers e pran li serye.\nPandan son diskour pour ofisyelman lans sa klib, Manmzel Rose ti dir ki lide par deryer sa klib in ganny tire lo bann plan stratezik kiltir.\nI ti fer resorti ki parmi bann lobzektif sa proze se kiltivasyon en kiltir fer resers parmi popilasyon depi en laz tre zenn e logmantasyon konnesans istorik, kiltirel e zeneral pour devlopman akademik bann zenn.\nListwar Lafanmir i tenm ki’n ganny swazir pour proze resers sa lannen kot bann zanfan pe ganny sans tras zot listwar.\n«Nou pase i vreman enportan akoz i ankouraz devlopman personnel, patriotik e osi lafason ki nou estim nou lekor,» Manmzel Rose ti azoute.\n«Ler nou dekouver ki nou ete, se la ki nou kapab bouz devan avek en vizyon pozitiv.»\nManmzel Rose ti demann sa bann zanfan pour servi sa loportinite ki Larsiv Nasyonal in met devan zot.\nSa klib resers ki pe ganny kordinen par Terry Nibourette i divize an trwa kateogri – 10 a 12-an, 13 a 15-an, e 16 a 17-an.\nMsye Nibourette i dir ki vi ki sa klib fek lanse, se selman bann zanfan ki dan lekol sitie dan lavil ki pe partisipe.\nI ti dir rezon se pour vwar kimannyer sa klib i marse e ki aparti lannen prosen zanfan dan lezot lekol a kapab partisip dan sa proze.\nMsye Nibourette in azoute ki sa klib resers i enn bann proze ki pe lanse par Outreach Unit, ki en parti Larsiv Nasyonal.


En Moman avek Prezidan-‘Se selman lepep ki kapab deside si fodre sanz dat Lazournen Nasyonal’\nPrezidan ti fer sa remark letan i ti pe koz dan progranm ‘En Moman avek Prezidan’ lo televizyon SBC Dimans swar.\nMsye Michel ti pe donn son larepons swivan en propozisyon fer resaman par komite enter-relizye atraver Levek Denis Wiehe pour ki le 29 Zen, zour lanniverser lendepandans, i ganny adopte koman Lazournen Nasyonal olye le 18 Zen.\nPrezidan ti eksplike ki mannyer le 18 Zen ti ganny swazir koman sa dat ki nou selebre nou Lazournen Nasyonal.\n«Sa dat i komemor ladopsyon Konstitisyon 3enm Repiblik an 1993,» i ti dir.\nI ti dir ki letan sa Konstitisyon ti ganny formile, 2 parti politik -- Parti Demokratik (DP) e Parti SPPF sa lepok -- ti ganny elekte par lepep Seselwa pour reprezant zot dan formilasyon nou Konstitisyon e pandan sa bann diskisyon ti annan propozisyon ki nou Lazournen Nasyonal i pou dat ki nou Konstitisyon i ganny adopte.\nSa nouvo Konstitisyon ti ganny adopte par lepep Seselwa le 18 Zen 1993 e se sa dat ki apre in vin nou Lazournen Nasyonal e sa ti ganny formalize atraver en lalwa dan Lasanble Nasyonal ki ti dir ki le 18 Zen i vin en konze piblik e nou Lazournen Lasyonal.\n«Mon krwar i neseser ki nou sitye sa dan son konteks istorik. Le 18 Zen ti ganny determinen par reprezantan 2 parti ki ti ganny elekte par lepep Seselwa pour diskit sa bann size dan Konstitisyon e apre sa ti ganny endorse par lepep dan en referendum.\nAlor pour mwan i kler ki ozordi napa personn ki kapab deside pour sanz sa dat san laprouvasyon lepep Seselwa. Se lepep Seselwa ki ti deside pour fer le 18 Zen vin nou Lazournen Nasyonal e si fodre sanze en zour se selman lepep Seselwa ki pou deside pour sanze e non pa okenn endividi oubyen lorganizasyon,» Prezidan Michel ti fer resorti.\nMsye Michel ti azoute ki koman Prezidan, i toultan a lekout lepep Seselwa e i toultan egzekit dezir e volonte lepep me ziska prezan lepep dan son mazorite pa ankor vin kot li e i pa ankor antann zot demann en sanzman dan dat nou Lazournen Nasyonal.\n«Pour mwan sa i en lendikasyon ki dan son mazorite lepep Seselwa i satisfe ki mannyer keksoz i ete,» Prezidan Michel ti dir.


Mesaz par Prezidan Danny Faure A lokazyon Lazournen Enternasyonal bann Madanm Le 8 Mars 2020 - Messages - State House Seychelles | Office of the President\nMesaz par Prezidan Danny Faure A lokazyon Lazournen Enternasyonal bann Madanm Le 8 Mars 2020\n06 March 2020 | State House\nSa lannen I mark 43 an depi ler nou pei in anbark lo en misyon pou donn loportinite egal tou fanm ek zonm Seselwa.\nNou lakonplisman I prouve ki kontribisyon fanm Seselwa I a la baz transformasyon nou sosyete. Dan tou domenn, fanm in pran son plas dan devlopman nou pei.\nLoportinite egal I nepli en aspirasyon. Pou sa zenerasyon ozordi, loportinite egal I en realite ki zot viv toulezour.\nProgre ki noun fer ansanm I rezilta krwayans nou Gouvernman dan abilite bann zenn fiy e madanm Seselwa. Noun briz baryer e liber potansyel pour nou bann madanm.\nNoun fer sa atraver bann polisi progresiv kin met devlopman imen o sant nou azenda. Atraver lezislasyon noun protez e defann drwa bann madanm pou debout a kote bann zonm san okenn diskriminasyon. E madanm Seselwa in sezi tou loportinite avek 2 lanmen.\nMon fyer ozordi vwar bann madanm edike, dinamik, kouraze e determinen. Bann madanm ki pa zis konplent me ki vin devan e ofer solisyon. Ki travay pou amelyor zot lavi personel, ki elev standar zot lakour, ki edik zot zanfan, ki kontribye dan lakominote e ki ede agrandir nou lekonomi. Dan tou domenn, nou bann madanm I fer zot prezans konte.\nOzordi plis ki zanmen, nou devret annan konfyans dan bann madanm pou batir sa meyer lavenir pour Sesel. Nou bezwen lanmen solid bann madanm pou sirmont bann defi modern ki sosyete pe fer fas avek. Mon napa okenn doubt ki fanm Seselwa in pare pou kontiny semen ver plis progre e devlopman.\nA lokazyon lazournen enternasyonal bann madanm, mon zwenn avek pep Seselwa pou remersye e selebre fanm Seselwa dan tou son diversite.\nMon swet tou zenn fiy e madanm Seselwa sikse e prosperite pour lavenir.


Lasanble i termin sesyon apre ki bann manm LDS i kit lasal - Seychelles Nation\nLasanble i termin sesyon apre ki bann manm LDS i kit lasal | 10 June 2020\nApre ki en manm Lasanble ti refize demann leskiz en lot manm dan en ka kot son privilez ti’n ganny afekte me prefere pour plito kit lasal an protestasyon, swivi par lezot manm son parti, Lasanble ti yer bomaten termin son sesyon zis en demi erdtan apre ki i ti’n konmanse akoz ti napa en quorum pour li kontiny son travay.\nSa ti vin apre ki Spiker Nichola Prea ti yer bomaten delivre son ruling lo en Matter of Privilege ki Onorab Charles de Comarmond ti leve Merkredi le 3 Zen. Sa ti konsern en piblikasyon ki ti ganny fer dan Le Seychellois Hebdo ant 10er a 11er bomaten menm zour. Sa ti apre ki dan son konklizyon pour apwent Ziz Bernardin Renaud konman komisyonner Declaration of assets, liabilities and business interests e apre ki plizyer manm ti’n entervenir, Msye de Comarmond ti’n fer serten referans avek zournal, zournalis ek medya sosyal ki fer bann fo lakizasyon ki pa fonde lo diferan personalite.\nSpiker Prea ti dir ki vi ki sa piblikasyon i fer referans avek sa ki Onorab de Comarmond ti’n dir, i santi ki dan sa konteks i pa komet en breach e i pa afekte son privilez akoz i pe repet sa ki Onorab de Comarmond ti pe dir e i normal alor ki medya i reakte e fer sorti ki bann tel deklarasyon i kapab poz en menas pour laliberte lapres si bann zournalis i oule enterpret li dan sa fason.\n“Pour mwan sa i en reaksyon ki rezonnab me lo lot kote mon santi ki konklizyon Onorab de Comarmond pa ti en latak lo medya ek zournalis an zeneral me son komanter in plito viz bann ki pe fer reportaz iresponsab. Mon osi santi ki an azoutan serten lopinyon personnel dan sa lartik i fer ki i annan serten distorsyon ki kapab donn piblik en lot persepsyon lo sa ki ti ganny dir e se la ki mon santi ki privilez dirizan zafer gouvernman in ganny afekte,” Spiker Prea ti fer resorti.\nAn sa ki konsern etik, Spiker Prea ti demande kan ki sa piblikasyon ti ganny fer e par ki. Lekel ki’n poste sa lartik lo Le Seychellois Hebdo? I dir ki dapre lanket ki in fer i paret ki sa lartik ti ganny poste ant 10er a 11er bomaten le 3 Zen letan Lasanble ti an sesyon swa par en manm lasanble oubyen en lot zournalis sa piblikasyon ki ti kot Lasanble a sa moman. Spiker Prea ti fer kler ki sa piblikasyon i pa travay Lasanble Nasyonal menm si in ganny fer pandan letan ki Lasanble ti an sesyon.\n“Dan sa konteks sa piblikasyon pandan sitting Lasanble i reprezant en breach lo fason IT i ganny servi dan Lasanble, lo akse ki Lasanble i donnen avek enternet e lo etik ki nou’n etabli konman en Lasanble,” Spiker Prea in fer resorti.\nI dir dan lepase in deza fer ruling kont manm ki’n swa pandan sitting oubyen dan lakour Lasanble zot in servi sa fasilite pour atak e denigre en lot koleg manm.\nDan konteks sa piblikasyon, Spiker Prea i dir sa manm Lasanble oubyen zournalis in breach en etik ki Lasanble in etabli.\nI ti demann Onorab Gervais Henrie ki si li ki responsab pour sa piblikasyon pour li prezant en leskiz Onorab de Comarmond e osi Lasanble. I ti osi demann sa manm Onorab ki si li ki’n fer sa piblikasyon pour li retir son lekor dan Lasanble e pour pa asiste sesyon pour lazournen yer an antye e si se enn son koleg zournalis ki responsab pour li kit lakour Lasanble e pa asiste sesyon yer osi byen ki ozordi.\n“Mon oule fer sorti tre for ki mon pa pou toler bann tel lensidan e mon pou pran aksyon apropriye a sak fwa ki sa i arive,” Spiker Prea ti dir bann manm. Me i ti ensiste ki i pou toultan siport laliberte lapres osi byen ki bann zournalis responsab ki pran prekosyon ek responsabilite avan ki zot pibliy en lartik.\nI ti osi dir ki menm si i pa lo medya sosyal i napa nanryen kont bann dimoun ki lo medya sosyal me in demann zot pour zot osi azir avek responsabilite letan zot pe egzers zot drwa e zot liberte.\nMe letan i ti pran laparol Onorab Henrie ti refize pour demann leskiz e i ti prefere pour kit Lasal e sa menm si i ti dir ki i respekte ruling ki in fer e osi Spiker Prea li menm akoz i ti’n donn lanmen vote pour li ganny sa pozisyon spiker.\nI ti dir ki i pran desizyon Spiker Prea konman en latak lo laliberte lapres e ki li avek sa lot dimoun ki Spiker Prea in fer referans avek zot pa pou demann leskiz me ki zot pou sorti lo precinct Lasanble. Sa i menm apre ki Spiker Prea ti’n averti li ki si i pa prezant en leskiz parey tou lezot manm avan li ti’n fer, i pou ogmant son sispansyon. Ankor Onorab Henrie ti ensiste ki i napa okenn problenm avek sa e i respekte ruling e osi Spiker Prea akoz i ti osi vote pour met li dan sa pozisyon. I ti apre kit Lasanble e tou bann lezot manm LDS, eksepte Onorab Bernard Georges, ti swiv li.\nSpiker Prea ti dir apre ki i kler alor ki ler i pran aksyon kont en manm en kote, lo lot kote i ok, ler en manm i repet menm aksyon e mon pran serten aksyon pour remedye sitiasyon pour reanmenn Lasanble anba kontrol, i pa ok pour lezot.\nI ti dir ki li konman spiker i pe desarz son rol avek enparsyalite me ki i malere ki Lasanble konman en lenstitisyon in ariv dan sa sitiasyon.\n“Mon ti kwar ki enn nou rol se pour ede redres nou sosyete, pour edik sirtou nou bann zenn e montre respe pour lezot. I malere parfwa ki nou pa ariv lo sa oter e nou pa pe viv sa lekspektasyon ki piblik i annan dan nou, ki nou bann elektora in mete dan nou,” i ti fer resorti an dizan ki bann desizyon parey pa fasil me ki i konnen i byen e i pe anmenn Lasanble dan en bon direksyon.\nLo son kote Onorab Georges ti dir ki in reste pour enform spiker ki Lasanble napa en quorum pour kontiny son travay. An referans avek sa ki ti’n arrive, i ti dir i regretab ki sa ruling in ganny fer bomaten a en moman kot travay Lasanble ti pe byen deroule e ki kekfwa i pa ti en moman apropriye pour en ruling osi lour tonbe e osi kekfwa santans ki’n prononse i enpe tro for ki fer in provok sa ki’n arive.\nLasanble ti adjourn pour plitar rankontre dan en rankont ABC 10er bomaten kot i ti dir desizyon ava pran si Lasanble pou repran son travay apremidi. Me en kominike sorti kot sekretaryat ti dan lazournen enform medya ki Lasanble pou repran son travay ozordi bomaten parey labitid.


2018 – Page 5 – The National Assembly of Seychelles\nHome » Verbatim » 2018 (page 5)\n12 May, 2020\tComments Off on Verbatim Wednesday 11th March, 2020\nNATIONAL ASSEMBLY OF SEYCHELLES Wednesday 11th March, 2020 The Assembly met at 9am National Anthem Moment of Reflection Mr Deputy Speaker in the Chair MR DEPUTY SPEAKER Bon mon ti a kontan swet en bonzour tou bann manm Onorab. Tou bann dimoun ki dan Galeri. E, ozordi dan galeri nou annan bann partisipan sorti kot SITE. Mon krwar i ...\nVerbatim Tuesday 25th February, 2020\n5 May, 2020\tComments Off on Verbatim Tuesday 25th February, 2020\nNATIONAL ASSEMBLY OF SEYCHELLES Tuesday 25th February, 2020 The Assembly met at 09am National Anthem Moment of Reflection Mr Speaker in the Chair MR SPEAKER Bonzour tou Manm Onorab e bonzour tou dimoun ki a lekout e pe swiv travay Lasanble Nasyonal. Parey mon ti anonse semenn pase apre ki Prezidan ti’n fini delivre son Ladres Leta Lanasyon, mon ti ...\n16 March, 2020\tComments Off on VERBATIM THURSDAY 20TH FEBRUARY, 2020\nNATIONAL ASSEMBLY OF SEYCHELLES Thursday 20th February, 2020 The Assembly met at 5pm National Anthem Moment of Reflection Mr Speaker is the Chair MR SPEAKER Prezidan La Repiblik, Mr Danny Faure, Vis-Prezidan, Madame Minis Dezinyen, Leader Lopozisyon, Leader Zafer Gouvernman dan Lasanble Nasyonal, Msye ek Madanm Minis, Sef Lafors Defans, Komisyoner Lapolis, Prokirer Zeneral, Ziz Lakour Siprenm, ...\n7 February, 2020\tComments Off on Verbatim Monday 25th November, 2019\nNATIONAL ASSEMBLY OF SEYCHELLES Monday 25th November, 2019 The Assembly met at 9am National Anthem Moment of Reflection Mr Speaker in the Chair MR SPEAKER Bonzour tou Manm Onorab. E bonzour tou dimoun a lekout e pe swiv travay Lasanble Nasyonal. Sa semenn nou pour kontinyen avek nou travay, deba lo Bidze 2020. E ozordi nou pour pran-pour komanse ...


Dan Lasanble Nasyonal |17 October 2019\nMinis i fer en deklarasyon lo sikse ek defi nouvo plan konpreansiv pour lagrikiltir\nSa mwan Oktob i fer egzakteman 1-an depi ki Minister Lagrikiltir ek Lapes ti lans plan konpreansiv pour lagrikiltir.\nPour mark sa lokazyon, Minis pour Lapes ek Lagrikiltir, Charles Bastienne, ti fer en deklarasyon devan Lasanble Nasyonal pou koz lo lakonplisman e osi bann defi depi lansman sa plan konpreansiv.\nPlan konpreansiv pour lagrikiltir ti ganny devlope avek bi pour asir sekirite alimanter Sesel par relev sa sekter e ankouraz plis prodiksyon legim, fri ek lavyann.\nAktyelman, Sesel pe enport anviron 80% tou sa ki i konsonmen akoz, pour plizyer rezon, i pa pe kapab prodwi tou sa ki pei i bezwen.\nNou prezant nou bann lekter avek serten ekstre deklarasyon Minis Bastienne yer:\nSitiasyon later lagrikiltir\nMinis Bastienne ti eksplike ki i annan antou 380 ektar later lagrikiltir leta ki’n fini ganny survey e ki’n divize an 564 kare, e ki’n ganny distribye avek 436 fermye dan 17 distrik lo Mahé, Praslin ek La Digue.\nToudmenm i annan 50 kare later lagrikiltir leta ki pa ankor ganny survey e sa minister i ekspekte ki survey pou konplete lo serten sa bann later avan Desanm sa lannen.\nMinis Bastienne ti eksplike ki sa legzersis in permet zot pli byen konpran distribisyon later lagrikiltir e pour ed zot pli byen kapab travay avek bann fermye alavenir.\n“Sa legzersis in konfirmen ki Baie Lazare i annan plis later lagrikiltir avek 96 ektar, divize an 159 kare ki 105 fermye pe okipe. Sa i swiv par Anse Boileau avek 137 kare later, ki pe ganny okipe par 93 fermye e sa i fer antou 91 ektar later lagrikiltir leta dan sa distrik. Grand Anse Praslin li i annan 43 ektar later lagrikiltir pour leta, divize an 99 kare later pour 76 fermye,” minis ti deklare.\n« Mon Minister in osi konstate ki bokou fermye ki’n ganny later lagrikiltir in war li difisil pour zot konmans prodiksyon akoz en mank lenfrastriktir, par egzanp Val D’Andorre ti annan en gro problenm delo, me avek lasistans Minister Lanvironnman ek PUC e proze Eco-system Based Adaptation (EbA) nou’n kapab servi baraz Bougainville pour rezourd zot problenm delo. Lazans Lagrikiltir in met 2 kilomet rakor pour rezourd sa problenm delo.\n« I aprezan reste pour nou met meter e fermye met zot basen avan ki tou i vin operasyonnel. I pou benefisye 40 fermye. En dezyenm faz in konmanse kot nou pe met 2 kilomet rakor ki pou benefisye ankor 30 fermye dan rezyon Val D’Andorre. »\n« Nou’n osi konplet proze irigasyon Anse Royale ki pou benefisye kominote fermye Les Canelles, Sweet Escot ek plato Anse Royale. Nou’n enstal 850 met rakor. »\n« Travay pe al konmanse ou kontinyen dan serten landrwa parey Dan Letchi dan distrik Grand Anse Mahé e osi lo Praslin. »\nFinansman dan lagrikiltir\nDepi lansman plan konpreansiv an Oktob 2018 ziska Septanm 2019 lazans lagrikiltir (SAA) in resevwar 89 laplikasyon sorti kot bann fermye pour lón African Development Fund (ADF).\nSa lón i ganny distribye par Development Bank of Seychelles (DBS).\nParmi sa 89 laplikasyon, 37 in fini ganny aprouve e i dan diferan staz avek DBS pour en total 10.65 milyon roupi.\nI osi annan 29 ka ki SAA in fini aprouve e pe fer prosedir neseser pour anvoy DBS pour en valer R6.6 milyon e ankor 15 lezot laplikasyon i an konsiderayon par SAA pour en valer R4.80 milyon.\nPour le moman i annan 18.5 milyon roupi dan fon ADF avek DBS\n«Tou sa bann lón i prensipalman pour konstriksyon bann shade house. Lón osi in ganny aprouve pour aste lekipman e osi pour devlop bann aktivite dan sekter elevaz zannimo,» Minis ti eksplike.\nSepandan minister in konstat plizyer defi kot laplikasyon lón i konsernen, par egzanp:\n• Serten fermye i pran tro bokou letan pour anmenn tou dokiman neseser parey quotation, proof of address ensideswit.\n• DBS pa pe neseserman aprouv sa lón dan sa dele letan ki nou’n tonm dakor avek akoz lezot legzizans lo zot kote parey AML.\n• Parler i annan retar avek rapor sorti kot bann lazans gouvernman ki lo Livestock Production Committee.\n«Lenfrastriktir in toultan enn bann pli gran konsern pour nou fermye. Pandan sa enn an, nou’n kapab fer plizyer proze dan diferan distrik pour en valer 6 milyon roupi,» Minis Bastienne ti note.\nLivestock (lelvaz zannimo)\n«Zot a rapel ki nou ti raporte ki an 2017 nou ti prodwi selman 14 poursan poul lavyann ki pei i bezwen e 29 poursan pork. Pour nou kapab esey ranvers sa sitiasyon nou ti deside donn incentive nou bann fermye pour prodwir. Nou’n donn 2.30 roupi pour sak kilo karkas poul ki’n prodwir e 6.50 roupi pour sak kilo pork,» minis ti konmanse.\n«Depi zanvye ziska Septanm sa lannen prodiksyon poul in ogmant par 12 poursan konpare avek 2017 e pork li in plizoumwen reste parey. Lo kote poul nou ti pou vwar plis ogmantasyon me akoz problenm labatwar serten fermye ti prefere diminyen prodiksyon. La ki labatwar i operasyonnel depi sa mwan nou ekspekte ki prodiksyon i ogmante. Nou konvenki ki nou target 50% prodiksyon lavyann poul ek pork lokal i posib dan sa prosen 2-an. »\nSa minister i donn antou 6.2 milyon roupi konman sibvansyon ant Oktob 2018 e Zen 2019. Ladan i annan 3 milyon roupi pour poul e 3.2 milyon roupi pour pork.\nMinis Bastienne ti osi devwale ki, byento, zot pou konmans pratik artificial insemination lo bann koson.\n«Nou ti osi dir ki nou pou konstrir en nouvo labatwar Montagne Posée, me apre plizyer diskisyon ek evaliasyon nou’n vwar ki i pa posib pour konstrir laba. Apre diskisyon avek plizyer lotorite, nou’n tonm dakor ki meyer landrwa se Grand Anse Mahé. Nou pe finaliz plan pour sa landrwa e si tou keksoz i al byen nou a konmans konstriksyon boner lannen prosenn. Sa pou enkli labatwar pour white meat ek red meat. »\n« Lo kote labatwar Praslin, nou’n fer diskisyon avek propriyeter sa landrwa e in tonm dakor pour fer en lesanz pour en morso later ek gouvernman. Mon minister pe esper Minister Later lo zot dezisyon. Lo nou kote, nou pe fer “scope of work” pour nou kapab konmans travay le moman ki nou ganny laprouvasyon. »\n«Lo kote lekipman nou’n fini soumet lalis avek Minister Zafer Etranzer akoz larzan lekipman pou sorti anba fon 11enm EDF (European Development Fund). »\n« Pour nou kapab ede dan nou zefor pour asir sekirite alimanter, i osi enportan ki nou rod fason pour diversifye nou portfolyo lavyann lokal. I ti nou swe pour entrodwi mouton, nouvo lespes kabri, bef lavyann ek bef dile sa lannen, dan en nouvo Sant Zenetik. Nou’n ganny en retar pour rezon transportasyon e landrwa kot pou met sa bann zannimo. Nou pe finaliz sa 2 size e nou pou kapab konfirm sa demars tre byento,» minis ti azoute.\n« Lo nou stasyon resers Anse Boileau, nou’n konplet resers lo bred ek leti e resers pe kontinyen lo kokonm; tou le trwa legim i lo nou lalis 15 fri ek legim ki nou le prodwir lokalman san pestisid e langre sentetik,» minis ti fer resorti.\n«Resers in montre ki nou kapab prodwi sa de legim, bred ek leti, san servi pestisid ek langre sentetik. Tre byento stasyon resers pe al partaz sa bann lenformasyon avek nou bann fermye pour ki a zot tour, zot a kapab prodwi parey. Pour sa arive nou pe travay lo en plan pour donn sa bann fermye ki enterese serten lankourazman. Nou a donn plis detay dan sa prosen 2 a 3 mwan.»\n«Nou pe osi devlop en label bio e organic pour sa bann prodwi pour ki nou piblik i a konn pli byen ki zot pe manze.»\nLo size lasirans pour fermye, Minis Bastienne ti dir : «I nou swe pour ki tou fermye i annan en lasirans, en fason ki ler i annan kek dezas zot a kapab ganny konpansasyon. Malgre nou zefor ek negosyasyon sa pa’n posib sa lannen akoz lakonpannyen lasirans pa ankor fini rezourd size reinsurers lo zot kote. Zot in konfirmen ki zot pou kapab donn lasirans fermye aparti le 1 Zanvye 2020. Lakonpannyen lasirans pe egzize ki i annan omwen 100 fermye ki pran lasirans pour fer sa scheme posib. »\nVictoria Market (bazar)\n«Bazar Victoria i en size ki detanzantan i ganny leve. Mon ti enform sa lasanble lannen pase ki nou ti pou antreprann serten travay dan bazar pour ogmant sirkilasyon ek lizyenn. En proze mazer ki pe al konmanse se en nouvo landrwa pour bann bouse. Parey mon ti eksplike, zot pou sorti kot zot ete pour vinn dan sa bout bazar vizavi avek Pagoda. Pou annan fasilite pour 5 bouse. »\n«Nou’n idantifye 3 morso later ki nou pe al met lenfrastiktir lo la pour donn nou bann zenn pour fer prodiksyon. Pandan bann lannen ki’n pase Lekol Lagrikiltir in donn formasyon plizyer zenn ki annan plizyer leksperyans e ki sirman kapab konmans zer en laferm e pran larelev dan sekter agrikol.»\n«Alor, minister i annan lentansyon konstrir en kazo poul lavyann ki kapab pran 10,000 poul, en laferm koson ki kapab pran omwen 100 koson e en shade house lo omwen 500 met kare.»\n«Sa trwa fasilite pou annan tou son lenfrastriktir neseser e i pou ganny lwe avek 2 ou 3 zenn ki’n konplet zot letid kot lekol lagrikiltir. Sa bann zenn pou kapab swazir lekel parmi sa trwa kategori laferm ki zot enterese avek. »\n« En sistenm pou ganny met anplas pour resevwar bann lentere e apre seleksyon a ganny fer. Nou napa dout ki nou bann zenn pou vreman pran sa loportinite avek bokou lantouzyasm. Ler sa nouvo linisyativ in byen etabli, nou ekspekte propaz li lo en pli gran lanpler,» minis ti konklir.


En loder lesans dan literatir Seselwa\nDan milye sa group ekriven Seselwa ki ti anba lavarang Lenstiti Kreol pour ganny zot pri pour konkour literer Pri Antoine Abel, Marie-Claire Elizabeth ti pe sourir. Pa enn sa bann gran sourir ki montre leksitasyon, me enn sa bann pti sourir dous e kalm ki eksprim satisfaksyon trankil.\nSon satisfaksyon ti san dout pa zis lefet ki i’n ranport pri pour meyer zistwar kourt avek Lesans, sekre ek desepsyon. Petet pli enportan ankor, sa ti probableman moman kot i ti santi sa konfirmasyon ki tou sa tanpet leksperyans vre, melanze avek bann episod imaziner, in finalman kalmi, stabilize pour donn keksoz ki’n anpakte, sele dan sa pti liv 63 paz. Pour en ekriven, sa prosesis kot bann mo i sorti dan servo e pas atraver bout ledwa pour kristalize lo papye oubyen dan en konpiter i osi en liberasyon. E la zistwar tou sa bann moman elektrik ki Jérôme ek Marjorie ti pase ansanm in fikse lo papye pour touzour.\nDan trankilite son biro, avek par deryer li en gran tablo ki montre en peser pe anmenn de pake pwason kazye, Marie-Claire i eksplike ki lir i enn son bann pasyon. I devor bann roman enn par enn. I fek fini Sheer Abandon par ekriven britanik Penny Vincenzi ; avan sa i ti pe lir Silent Honour par Danielle Steele.\n“Nou anmas telman keksoz atraver nou bann leksperyans lavi,” i dir, ant de gorze dite. “Epi ler ou lir ou war ki mannyer en ekriven i kapab filtre tousala atraver son mazinasyon, e an servan langaz, pour kre en lot keksoz. Ptitapti mon ti konmans ganny sa lanvi pour fer parey. Ti’n vin en moman kot mon ti bezwen en nespes terapi.”\nI pa enn sa bann dimoun ki koup lo zot lakantite aktivite an mezir laz i avanse. Apre ki i ti’n swiv formasyon spesyalize pour limenm donn lantrennman bann lenstrikter sport ek ledikasyon fizik, Marie-Claire ti vin en zournalis sport kot Radyo-Televizyon Sesel (RTS), ozordi SBC. Son profesyonnalism ti ganny remarke e i ti ganny apwente konman zofisye an sarz nouvel televizyon ek radyo an 1993. Ozordi, menm si i’n ariv dan pos konseye teknik kot SBC, i ankor tre aktif dan fer progranm. I’n menm realiz trwa film, an kontan Pa kasyet mwan nanryen, ki konsidere konman dezyenm film ki ganny fer an kreol Seselwa, an 2009.\n“Mon kontan gard kontak avek travay lo teren – al filmen avek en lekip, fer intervyou, fer montaz progranm… I pour sa rezon ki mon ti propoz Dyalog an direk lo televizyon an 2010.”\nInovasyon avek Dyalog an direk i ki, parey son tit i dir, telespektater i kapab telefonnen oubyen anvoy SMS pandan ki progranm pe pase pour eksprim zot lopinyon oubyen poz kestyon. Tenm ki ganny aborde dan sa seri tre popiler se bann fleo sosyal parey labi drog ek krim e kwa ki kapab fer pour rezourd bann tel problenm. I pa zis konman en ekriven ki Marie-Claire i obzerv dimoun byen pre pour esey konpran zot bann motivasyon ek kontradiksyon. I en manm Friends of Prisons, en lorganizasyon ki donn sipor bann dimoun dan prizon, e i form parti komite nasyonal pour kanpanny renesans sosyal.\n“Si nou pran bann prizonnyen,” i dir, “i vre ki zot pe ganny pini pour sa ki zot in fer mal. Me nou devre konsernen avek sa ki zot pe pas ladan, pour fer sir ki i annan en serten reabilitasyon, pour ki ler zot sorti la, zot pa pou retonm dan menm problenm ankor. ”\nMarie-Claire i paret touletan dekontrakte, alez avek lavi. I annan trwa pti zanfan, me i ankor for e fit.\n“I domaz ki mank legzersis e move labitid manze pe fer dyabet ek maladi kardyo-vaskiler ravaz nou popilasyon. Pour mwan, fer legzersis e manz byen i vreman enportan. Mon manz bokou fri – petet mon ti ganny enflianse ler mon ti en zanfan akoz kot mon ti grandi avek mon granmanman ti annan bokou pye fri. Lo kote legzersis, mon bann konnesans dan domenn sport ek ledikasyon fizik in ede. ”\nDan aswar Marie-Claire in fek konmans fer t’ai chi, e tou le bomaten i leve byen boner pour al marse dan leo Sans Souci. I bezwen respir for, transpire, medite osi. Se san dout pandan bann moman koumsa ki i met lide ansanm pour son prosen liv.\n“Pandan mon bann vizit dan prizon mon’n ganny sans rankontre e diskit avek bann prizonnyen fanm. Mon ti a kontan ekrir keksoz lo zot, lo kwa ki’n arive dan zot lavi ki’n fer zot ariv la ozordi.”\nSi sa nouvo liv, ki Marie-Claire i dir pou pli long, i ekrir dan menm stil ki Lesans, sekre ek desepsyon, nou kapab ekspekte replonz dan lentimite bann personaz ki souvan i donn nou lenpresyon nou pe egzamin nou lekor dan laglas. Lekel, kwa, kote, kan, ki mannyer, akoz – sa i en ekriven ki donn sa bann kestyon en nouvo lentansite.\nLer nou kit Marie-Claire, i ankor pe fer en pti riye trankil, preski malisye. Avan nou ferm laport nou realize ki wi, i annan en pti loder lesans delika ki pe flote dan ler.\nEn ekstre Lesans, sekre ek desepsyon:\nJérôme i leve kot i ti’n asize dan son biro. I bos sa liv dan sa bwat ki pre obor e san swazir en paz i ouver “The Secret”. “You can start with nothing .. and out of nothing or no way - a WAY will be provided...” I regard sa teks pour en pe letan epi i remet sa liv dan son plas kot i ti’n pran. En lot liv ki ti atir son latansyon ti “Obama”. Sa osi en kado Marjorie.\nObama ti’n fek ranport laviktwar dan eleksyon Lanmerik. E dan en konversasyon Jérôme ti dir avek Marjorie ki i admir Obama pour son tenasite ek rezilyans anver bann adversite lavi. Alors, pour son lanniverser, Marjorie ti fer son zanmi Langleter anvoy sa liv, ki i ti fer kado Jérôme.


Kominike Lapolis |16 March 2022\n35 maren Endyen in ganny rimann pour lapes ilegal dan lanmer Sesel\nLapolis in raporte ki en total 32 manm lekipaz ek 3 patron trwa bato ti ganny anmenn devan Lakour Siprenm semenn pase, Mardi le 8 Mars kot zot in ganny rimann konman sispe pour lapes ilegal dan lanmer Sesel.\nDe (2) parmi sa 3 bato ti ganny vwar pe lapes dan zòn ekskliziv ekonomik Sesel le 5 Mars tandis ki lot ti ganny trouve le 6 Mars.\nLo enn sa bato apele ‘Dono’ ti annan 10 manm lekipaz ek en patron, tandis ki lo ‘Stsnabaka Arulapper’ ek ‘Infant Jesus’ ti annan 11 manm lekipaz ek en patron sakenn.\nAngaze dan loperasyon deteksyon e eskor sa 3 boto lapes Mahé ti zofisye Sant Loperasyon Maritim Gard Lakot Sesel, tandis ki lenspeksyon ek lasezi egzibit ki enkli materyo lapes ek pwason ki ti’n ganny atrape ti antreprann par lapolis ek zofisye Lotorite Lapes Sesel ki pe fer lanket dan sa ka.\nTou le 35 sispe ki annan nasyonalite Endyen pou repas an kour le 22 Mars, 2022.\nEn zonm i ganny sarze pour plizyer lofans kriminel lo La Digue\nEn zonm 25-an sorti La Digue ki ti’n ganny arete konman sispe dan plizyer lensidan ki’n arive kont son ansyen konpanny lo La Digue ant le 9 ek le 14 Mars 2022, in ganny anmenn ankour yer bomaten kot in formelman ganny sarze pour sa bann lofans swivan.\nSa i enkli: vol, lagresyon fizik ki’n koz dimal lo en dimoun, posesyon en lobze ofansiv, tretman vyolans ek 2 ka trespas kriminel.\nLakour Mazistra in rezet laplikasyon bail pour ki sa akize i ganny large lo laliberte provizwar e rimann li prizon Montage Posée pour 14 zour.\nKominike sorti kot departman lapolis\nElectoral Commission cancels Lalyans Seselwa’s registration |20.05.2021


Diskour Prezidan James Alix Michel A-Lokazyon Son Inogirasyon Koman Prezidan Larepiblik Sesel Le 24 Mai 2011\nMembers of the International Observer Missions (African Union, SADC, Commonwealth, Organisation Internationale de la Francophonie, Commission de l’Ocean Indien, Electoral institute of Southern Africa - EISA),\nNou’n ariv lo some sa montanny ki nou ti konmans grenpe ansanm set an pase. Nou semen ti ranpli avek defi.\nSerten, ti abandonnen. Bokou i’n zwenn nou dan semen. Bokou i’n ed nou amenn sa ki ti pli feb. Bokou i’n enspir lezot pou kontinnyen. Lamazorite in tenir for malgre tou defi.\nE konman en pep, dan linite, nou’n koste e fransir bann moman pli difisil nou traze.\nMe nou’n osi selebre bann moman for kin fer lafyerte nasyon Seselwa.\nOzordi, nou debout fyer lo some e nou pe regard en Nouvo Sesel. Set en moman determinan dan nou listwar ki pou definir nou lavenir.\nNou travay pa ti anven. Dan sa gran randevou avek desten le 21 Me, lepep Seselwa in ganny sa manda pour konstri sa Nouvo Sesel.\nWi, dan en gran legzersis lademokrasi, lepep Seselwa i’n konfye mwan akor enn fwa sa latas pou diriz zot dan konstriksyon sa Nouvo Sesel.\nZot i’n fer li akoz zot partaz mon konviksyon ki, ansanm, nou pe kree, e nou pou kontinnyen kree, en meyer lavenir pour nou pei. En meyer lavenir pour sa Nouvo Sesel. Ofon mon leker, mon remersye zot. Mon remersye zot tou pour sa gran temwannyaz konfyans ki zot i’n fer mwan.\nMersi, frer ek ser Seselwa. Zot in ziz mwan par mon aksyon. Dan sa Nouvo Sesel, mon renouvle mon langazman pou mwan kontinnyen konekte avek mon pep.\nI wish, on behalf of the people of Seychelles, to express my gratitude to you for having observed the electoral process and the presidential election itself. You have noted that they were free, fair and credible. Your assessment is testimony to the resilience of our democracy. It is a tribute to our political maturity and to our spirit of tolerance and harmony. It is, once again, a great achievement for our small nation - and we are justifiably proud of it.\nMon oule osi remersye tou sa k’in partisip dan sa eleksyon: Komisyoner ek son staff enkli bann zofisye eleksyon; tou bann servis esanyel; bann lorganizasyon relizye ek sivil; e lepep Seselwa an antye. Zot partisipasyon i’n asire ki eleksyon i’n deroul dan bann kondisyon ideal. Mersi.\nAnfen, mon oule eksprim mon remersiman senser Prezidan Rene ek mon bann koleg ek kolaborater fidel k’in soutenir mwan pandan tou sa parkour. Mersi. Mon adres mon remersiman egalman a Prezidan Mancham pour son soutyen. Mon oule osi remersi tou mon famiiy k’in anotur mwan avek zot lanmour ek zot lafeksyon. Zot in touzour soutenir mwan. Mwan dwa zot en det gratitid ki mon pa pou kapab zanmen repeye.\nNou’n anmenn en laviktwar pour en Nouvo Sesel. Sa laviktwar se pa laviktwar personnel James Michel. Sa se laviktwar Sesel. Laviktwar tou Seselwa. Laviktwar pour lavenir - en lavenir ki nou pe kree ansanm.\nZot konn mon langazman pour lepep. Ozordi, mon oule renouvle sa langazman pour lepep Seselwa. Mon pou reste touzour konekte avek zot. Pour mwan, mon travay i vin avan tou. Se laspirasyon, lespwar, lepep ki pou kontinnyen gid mwan dan mon travay. E, lenportans reste konekte avek lepep i reste primordyal.\nMon pou kontinnyen servi tou Seselwa, san distenksyon. Mon pou kontinnyen devwe tou mon kouraz o-servis lepep. Mon oule dir zot sa ki mon’n repete plizyer fwa: mon Prezidan TOU Seselwa. Mon kwar senserman dan sa misyon, e ansanm, dan linite nasyonal, dan stabilite, dan en lespri solidarite, nou pou fer li.\nNapa plas dan sa Nouvo Sesel pour divizyon, pour tirayman, pour rankin, pour laenn, pour zenofobi... Plis ki zanmen nou pei i bezwen tou son zanfan. Nou bezwen zonm ek fanm bonn-volonte pour sirmont tou lobstak devan nou. Nou bezwen met nou diferans politik e ideolozik dekote pour nou fer progrese nou pep. Ler n’arive pou nou aret melanz politik dan tou sa ki nou fer. Ler n’arive pour nou konsider nou frer ek ser ki pa partaz menm lopinyon ki nou non pa koman nou lennmi, me koman en Seselwa ki pe osi kontribye anver lavenir nou pei, menm si nou reste adverser politik. Adverser kot i konsern serten keksoz, me osi en koleg avek ki nou kapab travay; en frer ou ser Seselwa ki partaz bokou ansanm e ki kapab korpore pour fer dibyen pour nou pei... Nou bezwen, nou tou, dan en zefor solidarite nasyonal e dan en lespri linite nasyonal, koste zepol ansanm e travay dan en sel bi: en meyer lavenir pour sa Nouvo Sesel.\nMwan avek Vis-Prezidan Danny Faure nou senserman kwar ladan. Nou kwar dan sa prensip avek konvikysyon e avek en pasyon. Mon’n devoue mon lavi antye anver lakonplisman sa prensip. E mon pou kontinnyen fer li. Pour mwan, sa set en koz nob, en koz nasyonal. Mon sipliy tou Seselwa pour ralye otour sa koz. Met Sesel avan tou. Travay dan diversite nou diferans. Travay dir pour en meyer lavenir pour Sesel. Mon fer en lapel ek Lopozisyon pou zwenn avek nou dan sa latas. Mon repete: napa plas dan nou pti pei beni pour divizyon. Annou travay ansanm pour en meyer lavenir pour nou pei. Sesel i bezwen tou son zanfan. Sa Nouvo Sesel i merit sa ki meyer. I merit nou kouraz, nou determinasyon, nou lasiyer. Annou fer li ansanm pour Sesel. Annou zwenn ansanm pour Sesel. Annou anmenn ankor plis laviktwar pour Sesel.\nPandan sa dernyen set-an nou’n akonpli bokou ansanm. Nou latas pa aret la. I reste nou ankor bokou pou fer. Pandan sa dernnyen manda ki zot ti donn mwan, nou ti annan en priyorite absoli. Sa sete redresman nou lekonomi. Nou’n pas atraver bokou difikilte. Nou pa ti tousel. Tou pei o-monn i’n bezwen fer fas avek avek tirbilans ekonomik. Me nou’n arive fer li. Nou zefor i’n port son fri, e ozordi nou lekonomi i solid. Nou’n reisi rezoud bann problem pli irzan, e nou pe kontinyelman rod solisyon pou rezoud sa ki reste.\nMe nou aki dan domenn ekonomik i dan risk si nou pa fer atansyon e pran aksyon ferm kont serten tandans negativ dan nou sosyete. Dan sa nouvo manda ki zot i’n konfye mwan, nou tou ansanm, nou pou bezwen trouv bann solisyon dirab a sa bann problenm serye ki pe menas fabrik nou sosyete: konsomasyon ek trafik drog, kriminalite, delenkans, konportman anti-sosyal e lezot... Nou bezwen osi donn plis sipor nou servis Lord, Sekirite ek Lape pour zot fer zot travay avek plis efikasite, disiplin ek profesyonalizm. Fodre ki nou zanfan i kapab viv e mars libreman dan nou zoli pei san ki nou, bann paran, i trakase ki zot tonm viktim drog ek lalkol. Pli gran sours bann konportman anti sosyal i liye avek labi ek trafik drog. E sa set enn nou pli gran defi. Dan sa Nouvo Sesel, fer sa lalit vin nou lalit. Fer li pour lanmour nou zanfan.\nMon realize ki i annan ankor en travay konsiderab pour nou fer pour amelyor nou sistenm lasante, asir kontinyite ek soutenabilite nou progranm lakaz, kree plis lanplwa e ogmant prodiktivite, e asire ki pri lavi i reste abordab.\nMe sa i demann en zefor delapar tou sitwayen. I demann disiplin ek travay dir. I demann responsabilite endividyel e kolektif. Sa Nouvo Sesel ki nou pe kree ansanm i demann travay dir delapar tou sitwayen. I demann ki nou tou nou asim nou responsabilite pour nou-menm, nou fanmiy, nou kominote ek nou pei. I demann ki nou prepar nou lavenir. Mon dir zot: leve e debrouye! Annou sezi tou loportinite ki nou pei i ofer. E loportinite i annan. Nou, koman en Gouvernman responsab, nou bezwen reste konekte avek lepep. Nou travay i bezwen fonde lo laspirasyon lepep. Gouvernman pou kontinnyen kree e fasilit ankor plis loportinite, met an plas kondisyon ek mezir ki pou favoriz kreasyon plis lanplwa e ankouraz prodiktivite. Sel fason ki nou kapab reisir koman en pep set a-traver travay dir, a-traver responsabilite ki nou asimen pour nou prop lavi. Se sa ki apel rezilyans Seselwa! Se sa ki apel Nouvo Sesel!\nDan sa Nouvo Sesel napa plas pour medyokrite ek lesefer. I annan bokou keksoz pou aranze. I annan bokou defayans, pa zis dan sekter piblik, me osi dan sekter prive. Lekspektasyon nou sitwayen i o. E i annan rezon o, akoz tan ki mon Prezidan Sesel, mon pour touzour demande ki nou viz pli o posib.\nE nou bezwen donn nou sitwayen posibilite pou pran plis responsabilite. Se pour sa rezon ki mon pe revwar sistenm ladministrasyon distrik dan tou son laspe. Moman in arive pour donn pouvwar zabitan distrik zot menm pou fer plis desizyon lo kwa ki zot kwar i pli meyer pour devlopman zot kominote. Pouvwar pour lakominote i vedir plis partisipasyon dan prosesis desizyon zot distrik. Pep Seselwa pe demann en meyer servis - e sa avek rezon. Nou pa kapab dezapwent zot. Kot i mal, annou redouble nou zefor pou aranze. Kot i neseser, nou pou bezwen fer en bon netwayaz. Annou donn ankor plis lespwar nou sitwayen. Annou reste konekte. Nou pou bezwen delivre servis ki lepep i ekspekte dan en fason zis, efikas, ekitab e transparan. Annou, ansanm, kree en sosyete ankor pli dinamik, pli inovater, pli byenveyan e pli prosper.\nVwala, an gro, ser frer ek ser Seselwa, mon priyorite pour sa nouvo manda ki zot i’n konfye mwan. Me, sa se pa selman mon priyorite me osi priyorite tou Seselwa. Nou tou nou bezwen zwenn ansanm pou akonpli zot. Mon konnen ki nou kapab fer li. Mon konnen ki mon kapab kont lo tou Seselwa dan sa latas.\nSesel, nou pei, i pa en gran pei, ni en pei ris. Me i en pei omonn kot i pli byen, i pli gou, viv. I en zoli kwen later Bondye. E son vre larises se son pep, nou-menm nou Seselwa; ek nou fason viv, nou relasyon antre nou, bann valer ki nou annan...\nNou bezwen prezerv e anbeli larises natirel e kiltirel ki nou annan konman en pei e en pep. Nou bezwen promouvwar bann valer pozitiv e elve nou zanfan pour viv en bon lavi e evit bann pyez ki amenn zot dan bann move lenflians. Tout anrestan ouver avek lemonn, nou bezwen evit bann lenflians negativ e ranforsi nou valer e nou bon fason viv.\nDan en nouvo manda konman Prezidan, mon oule ki nou pep i pa zanmen obliy son valer sosyal, moral e spirityel. Mon vwar sa koman en renesans ki devre tous tou dimoun - zanfan, zenn, adilt, nou dimoun pli aze. Sa renesans moral, sosyal e spirityel i devre enplik tou dimoun. I pa kapab en konsern Gouvernman tou sel. Pour tro bokou letan, serten in kree sa persepsyon ki gouvernman ki responsab tou ketsoz. Me gouvernman i serviter lepep. Alors se nou lepep ki responsab pour travay e fer en diferans dan nou lavi. Lasosyete sivil, bann NGOs ek bann group dan lakominote, Legliz ek bann group relizye ensi ki sekter prive, bann bizness, i bezwen konsernen e enplike.\nAn 2020 nou pour konmemor 250-an depi ki dimoun in konmans viv lo nou later Sesel. Ler nou selebre sa lanniverser an 2020 nou oule selebre li konman en pep ki’n fer progre dan tou kote; en pep ki’n fer progre ekonomik e materyel, me ki’n osi fer bokou progre sosyal e spirityel; en pep ini, prosper e ere ki en vre legzanp pour lemonn. Se sa leritaz ki mon anvi kit avek lepep Seselwa.\nAnnou travay pour realiz sa vizyon. Annou travay ansanm pour sa Nouvo Sesel. Mon remersye zot ankor enn fwa pour konfyans ki zot i’n plas dan mwan. Mon pou reste konekte avek mon pep. Ozordi mon lans en lapel avek tou dimoun ki travay dan servis piblik, dan sa Nouvo Sesel: nou pou bezwen reste konekte avek sa pep ki’n met nou la. Napa lot fason.\nAnsanm, e avek lagras Bondye, nou kapab fer li! Ki Bondye i kontinnyen beni nou pei cheri!


Mesaz Lenstiti Kreol pour Lazournen Lalang Maternel - Seychelles Nation\nMesaz Lenstiti Kreol pour Lazournen Lalang Maternel | 21 February 2020\n‘Selebre e fer zefor pour ranforsi Kreol Seselwa’\n“Akoz nou lalang maternel i ankor zenn e donk vilnerab, se pour sa rezon ki nou bezwen pran swen e fer zefor pour promouvwar nou Kreol Seselwa, pour ranforsi e devlop li.”\nSa lapel i vin dan en mesaz sorti kot Lenstiti Kreol pour komemor Lazournen Lalang Maternel ozordi le 21 Fevriye.\nTeks entegral mesaz Lenstiti Kreol i lir koumsa:\n“Depi lannen 2000 plizyer pei atraver lemonn pe komemor Lazournen Enternasyonal Lalang Maternel. Bi sa lazournen se pour sansibiliz dimoun lo lenportans lalang maternel. Anmenmtan sa lazournen enternasyonal i ankouraz diversite kiltirel e lengwistik ki fasilit dyalog ek konprenezon ant diferan group dimoun e ensi promouvwar tolerans ek lape.\n“Isi Sesel lenportans lalang maternel i ganny rekonnet zeneralman. Nou konpran ki son lalang maternel i en parti fondamantal en dimoun. I lye avek son lidantite. I fasilit lakizisyon labaz laprantisaz dan lekol. I en lakle ki ouver laport pour li al pli devan dan lakizisyon konnesans pour son prop devlopman e pour li fer son kontribisyon dan devlopman son pei e menm ayer.\n“Parey Angle ek Franse, nou de lezot lalang nasyonal, Kreol i annan son plas dan lekol e dan lavi piblik. I ganny servi dan legliz, dan lopital, dan biro, dan Lasanble Nasyonal, dan seremoni ofisyel, dan medya, dan lavi artistik e kiltirel...\n“Me en keksoz ki nou devret gard antet se ki nou lalang maternel i ankor zenn, nou en pti popilasyon, nou ekspoze avek bokou lenflians sorti aletranze. E tou sa i fer ki nou lalang i vreman vilnerab e i kapab ganny menase. Se pour sa rezon ki nou bezwen pran swen e fer zefor pour promouvwar Kreol, pour ranforsi e devlop li.\n“Lenstiti Kreol i felisit tou lorganizasyon ek endividi ki fer zefor pour servi Kreol otan ki posib e servi li byen. I annan plizyer. Se atraver en tel langazman ki nou lalang maternel pou devlope e an konsekans kapab anmenn en kontribisyon pli gran e pli ris dan lavi ekonomik, sosyal e kiltirel nou pei. E ki nou konman en pep pour pli epanoui e pli fyer.\n“Nou ankouraz plis dimoun pour annan sa lanmour ek langazman pour nou lalang maternel. Nou fer en lapel partikilye pour medya, spesyalman televizyon ek radyo, pour fer atansyon fason ki zot servi Kreol. Nou ankouraz dimoun ki annan en rol piblik e ki al lo televizyon ek radyo pour fer zefor pour servi Kreolbyen.Pour annan lafyerte servi li byen parey ler nou servi Angle ouswa Franse. Petet akoz nou servi Angle bokou dan travay – pour lir dokiman, pour fer miting, pour ekrir – Angle i dan lespri menm ler nou koz Kreol. Me nou kapab fer sa zefor pour konsyan ki ler nou pe koz avek dimoun an Kreol, nou devre koz li byen. I osi en mark respe pour nou lodyans.\n“Lenstiti Kreol i envit tou lorganizasyon ki swete ganny lasistans dan litilizasyon Kreol pour kontakte li.\n“Sa lannen nou pe selebre 250-an depi ki dimoun in konmans vin reste e travay Sesel. Enn bann pli gran e pli zoli kreasyon ki’n arive lo nou later se byen nou lalang maternel. An 2020 – e osi apre – annou selebre Sesel; annou selebre lalang Kreol Seselwa!”\nSours: Lenstiti Kreol


NOU zanmi i bann dimoun ki nou kontan koz avek e pas letan avek. Me i enportan pour nou annan bann bon zanmi. Lekel sa pli bon zanmi ki nou devret annan?— Zeova.\nEski nou vreman kapab vin zanmi Bondye?— Labib i dir ki Abraam, ki ti viv byen lontan, ti “zanmi Bondye.” (Zak 2:23) Ou konnen akoz i ti zanmi Bondye?— Labib i dir akoz Abraam ti obeir Bondye. I ti obeir Bondye menm letan i ti demann li pour fer bann keksoz ki ti difisil. Alors pour vin zanmi Bondye, nou bezwen fer keksoz ki fer li plezir, parey Abraam ek sa Gran Ansennyan ti fer.—Zenez 22:1-14; Zan 8:28, 29; Ebre 11:8, 17-19.\nAkoz Abraam ti “zanmi Zeova”?\nZezi ti dir son bann zapot: ‘Zot mon bann zanmi, si zot obei mon konmannman.’ (Zan 15:14) Tou sa ki Zezi ti dir ti sorti kot Zeova. Alor i ti pe dir son bann zanmi i fer sa ki Bondye i demande. Wi, Zezi ti fer zanmi avek bann ki ti kontan Bondye.\nBann zapot Zezi, ki ou kapab vwar lo paz 75, ti parmi son bann pli bon zanmi. Zot ti al partou avek li e ed li pour prese. Zezi ti pas bokou son letan avek zot. Zot ti manz ansanm. Zot ti koz lo Bondye ansanm. E zot ti fer lezot keksoz ansanm. Me Zezi ti annan bokou lezot zanmi. I ti abitye reste kot zot e pas bann bon moman ansanm avek zot.\nTi annan en fanmiy ki Zezi ti kontan reste kot zot. Zot ti reste dan en pti lavil Betani zis obor lavil Zerizalenm. Ou rapel lekel sa fanmiy?— Mari, Mart, ek zot frer Lazar. Zezi ti dir Lazar i son zanmi. (Zan 11:1, 5, 11) Zezi ti kontan sa fanmiy e kontan pas letan avek zot akoz zot ti kontan Zeova e servi Li.\nAkoz Zezi ti reste avek sa fanmiy ler i ti al Zerizalenm? Ou konn zot non?\nSa pa vedir Zezi pa ti zantiy avek bann dimoun ki pa ti servi Bondye. I ti zantiy avek zot. I ti menm al kot zot e manz avek zot. Ler serten dimoun ti vwar sa, zot ti dir Zezi i “zanmi avek bann kolekter taks ek bann dimoun move repitasyon.” (Matye 11:19) Me Zezi pa ti al kot sa bann dimoun akoz i ti kontan zot fason viv. I ti al kot zot pour koz avek zot lo Zeova. I ti sey ed zot sanz zot move lavi e servi Bondye.\nAkoz Zase ti mont sa pye dibwa?\nSanmenm ki ti arive en zour dan lavil Zeriko. Zezi ti pe pas dan sa lavil pour al Zerizalenm. Ti annan en lafoul dimoun la, e en zonm ki ti apel Zase ti la dan sa lafoul. I ti anvi vwar Zezi. Me Zase ti ptipti e i pa ti kapab vwar akoz lafoul ti bar li. Alors i ti taye e mont lo en pye dibwa pour li kapab vwar Zezi ler i pase.\nLer Zezi ti ariv kot sa pye dibwa, i ti get anler e dir: ‘Zase, depese, desann; akoz ozordi mon pou reste kot ou.’ Me Zase ti en zonm ris ki ti’n fer bann move keksoz. Akoz Zezi ti anvi al kot li?—\nZezi pa ti al kot Zase akoz i ti kontan son fason viv. I ti al laba pour koz avek Zase lo Bondye. I ti vwar ki mannyer Zase ti’n sey fer bokou zefor pour kapab vwar li. Alors i ti konnen ki Zase ti kapab ekout li. Sa ti en bon moman pour koz avek li lo fason ki Bondye i dir nou devret viv.\nAkoz Zezi ti al kot Zase, e ki Zase pe promet pour fer?\nKi nou vwar pe arive la?— Zase ti kontan sa ki Zezi ti ansenny li. I ti regrete ki i ti’n trik bann dimoun, e i ti promet pour rann sa larzan ki i ti’n vole. Apre i ti vin en disip Zezi. Selman apre sa ki Zezi ek Zase ti vin zanmi.—Lik 19:1-10.\nSi nou swiv legzanp sa Gran Ansennyan, eski nou pou rann vizit bann dimoun ki pa nou zanmi?— Wi. Me nou pa pou al kot zot akoz nou kontan zot fason viv. E nou pa pou fer bann keksoz mal ansanm avek zot. Nou pou rann zot vizit pour koz avek zot lo Bondye.\nMe nou bann bon zanmi i bann dimoun ki nou kontan pas letan avek. Pour zot vin bann bon zanmi pour nou, fodre zot sa kalite zanmi ki Bondye i kontan. I annan dimoun ki pa ni konnen lekel Zeova. Me si zot anvi konn li, nou kapab ed zot. E ler zot kontan Zeova parey nou kontan li, zot kapab vin nou bon zanmi.\nI annan en lot fason ki nou kapab konnen si en dimoun i en bon zanmi. Get bann keksoz ki i fer. Eski i fer malis lezot dimoun, apre pour li riye? I pa byen fer sa, non?— Eski toultan i dan problenm? Nou pa ti a kontan bag dan problenm ansanm avek li, non?— Oubyen eski i fer bann keksoz ki i konnen i pa devret fer akoz i krwar i tro malen e pa pou ganny atrape? Kantmenm i pa ganny atrape, pa Bondye in vwar sa ki i’n fer?— Eski ou krwar bann dimoun ki fer sa bann keksoz i kapab vin bann bon zanmi pour nou?—\nPran ou Labib e nou a vwar ki mannyer bann dimoun ki nou frekante i kapab enfliyans nou. Nou pou lir dan 1 Korentyen sapit 15, verse 33. Ou’n vwar li?— I dir: “Pa les zot ganny anbete: ‘Move frekantasyon, i gat repitasyon.’” Savedir si nou pas letan avek bann move dimoun, nou kapab vin move. Me letan nou annan bann bon zanmi, i ed nou osi pour aprann bann bon mannyer.\nAnnou pa zanmen bliye ki Zeova i dimoun pli enportan dan nou lavi. Nou pa anvi gat nou lanmitye avek li, pa i vre?— Alors nou bezwen fer sir ki nou fer zanmi zis avek bann ki kontan Bondye.\nI tre enportan pour annan bann bon zanmi. Nou kapab vwar sa dan Psonm 119:115; Proverb 13:20; 2 Timote 2:22; ek 1 Zan 2:15.\nPartaze Partaze Fer zanmi avek bann ki kontan Bondye\nZezi i geri de zonm aveg e ed Zase


En alternativ pour lanmizman\tEn dezyenm mosyon ki ti ganny soumet avek Lasanble Nasyonal pour deba sa semenn ti konsern sipor pour gouvernman dan demars pour konstri en landrwa kot dimoun diferan laz a kapab zwenn pour detann, sosyalize e anmize. Mosyon ti prezante par Manm Elekte pour bann Zil Pros, Chantal Ghislain.\nRead more...\tTravay olye maltret dimoun dan ‘Gossip Corner’\tSer Editer,Mon tya ava apresye si ou donn mwan en pti plas dan ou zournal zis pour mwan rann repons sa pti madanm ki’n maltret nou bann siporter Parti Lepep koman bibouk ek zako devan Zonm Lib.\nRead more...\tOli progranm Liberasyon dan Bonzour Sesel?\tSer EditerPermet mwan poz en pti kestyon CEO SBC lo size progranm ki Jude Louange i fer dan Bonzour Sesel?\nRead more...\tLalkol pli bon marse ki manze Ser EditerSan ki mon ofans personn, mon tya senpleman anvi demann lotorite pour get en pe pre sa sitiasyon ki egziste dan laboutik dan Sesel, kot nou pe war lalkol pe vann pli bon marse ki manze.


TOU paran i partisip dan en keksoz ki imen pa ankor kapab byen konpran. Tou le de, manman ek papa, i kontribye en par avek zot. Sa i fer en nouvo lavi devlope dan vant sa manman pour vin en dimoun demen. Wi, dimoun i apel li en “mirak,” e nou tou nou a dakor ki nesans en baba i vreman en “mirak.”\nByensir, met en zanfan o monn i zis konmansman responsabilite bann paran. Pour konmanse, bann pti baba i depan antyerman lo zot paran. Me anmezir zot grandi, zot bezwen plis latansyon, pa zis swen fizik. Zot bezwen led pour devlope mantalman, emosyonnelman, moralman, e spirityelman.\nPour zanfan devlop byen, zot sirtou bezwen lanmour zot paran. I enportan pour en paran dir son zanfan ki i kontan li. Me son aksyon i pli enportan ankor. Wi, zanfan i bezwen bann paran ki donn bon legzanp. Zot bezwen bann bon gidans ek prensip lo sa ki byen ek sa ki mal. Zot bezwen sa depi ptipti. Si zanfan pa ganny led depi byen boner, i kapab ariv zot bann keksoz ki donn bokou latet fer mal, bann keksoz ki pe arive avek bokou zanfan konmela.\nPli bon prensip ki nou kapab trouve i dan Labib. Napa okenn lansennyman ki donn otan byenfe ki lansennyman Labib. Ler zanfan i ganny ansennyen dapre Labib, zot realize ki zot Kreater oubyen Papa dan lesyel ki pe dir zot sa bann keksoz, pa en lot dimoun. Sa i fer sa konsey annan plis lafors ki okenn lezot konsey.\nLabib i ankouraz paran pour travay dir pour fer zot zanfan konpran lenportans annan bann bon prensip. Me anmezir ki zanfan i grandi, paran i kapab vwar li difisil pour koz avek zot lo bann keksoz vreman enportan. Sa liv, Ekout sa gran Ansennyan, in ganny fer avek bi pour anpes en tel sitiasyon devlope. I pou donn ou ek ou zanfan keksoz spirityel pour lir ansanm. Deplis, i pou fer konversasyon devlope ant zanfan ek bann ki lir sa liv avek zot.\nOu pou remarke ki sa liv i ankouraz zanfan pour partisipe. I annan bokou kestyon ki’n ganny byen plase ladan. Kan ou ariv lo sa bann kestyon, ou pou vwar en tire (—). Sa pou rapel ou ki ou bezwen aret en kou e les sa zanfan eksprim sa ki i panse. Zanfan i kontan partisipe. Si zot pa ganny loportinite pour partisipe, zot kapab vitman perdi lentere.\nMe pli enportan ankor, sa bann kestyon pou ed ou konnen ki i annan dan lespri ou zanfan. Parler zanfan i kapab pa donn bon larepons. Me sa lenformasyon ki vini apre kestyon in ganny fer ekspreseman pour ed sa zanfan pour devlop sa bon fason panse.\nEn keksoz spesyal ki annan dan sa liv i son bann portre. I annan plis ki 230 portre. Laplipar portre i ganny akonpannyen avek en kestyon pour zanfan, baze lo sa ki i vwar e sa ki i’n lir. Alor pa bliye diskit lo sa bann portre avek ou zanfan. Zot ede met lanfaz lo bann pwen enportan ki’n ganny diskite dan sak leson.\nLer sa zanfan pe aprann lir, ankouraz li pour lir sa liv avek ou e osi lo li menm. Pli i lir li, pli sa bann bon konsey pou reste grave dan son lespri ek son leker. Me pour devlop plis lafeksyon ek respe ant ou ek ou zanfan, fer zefor pour lir sa liv ansanm, e fer li regilyerman.\nDan en fason ki nou pa ti pou menm mazinen en pe letan pase, bann zanfan ozordi pe ganny ekspoze avek vis seksyel, bann zafer sorsye, ek lezot keksoz degradan ankor. Alor zot bezwen proteksyon e sa liv i ede dan sa domenn. I fer li dan en fason fran me avek respe. Me zanfan i sirtou bezwen ganny gide ver sa Enn ki donn tou lasazes. Sa i nou Papa dan lesyel, Zeova. Sanmenm ki Zezi, sa Gran Ansennyan, ti toultan fer. Nou swete senserman ki sa liv i annan en gran lenfliyans lo ou ek ou fanmiy pour zot viv en lavi ki fer plezir Zeova. Sa i pour zot prop byenfe eternel.


Lasanble i kondann lensidan fiziyad e demann gouvernman pour pran aksyon konkret -Seychelles Nation\nLasanble i kondann lensidan fiziyad e demann gouvernman pour pran aksyon konkret |27 June 2019\nLasanble Nasyonal in yer fermeman kondann lensidan fiziyad ki ti arive Mardi swar kot Bel Air Store kot son propriyeter ek son travayer ti ganny atake e blese avek en revolver par en zonm maske.\nSpiker Lasanble Msye Nicholas Prea, dirizan lopozisyon Msye Wavel Ramkalawan, dirizan zafer gouvernman Msye Charles de Commarmond osi byen ki manm elekte pour Bel Air Msye Norbert Loizeau ti pran laparol pour piblikman kondanm sa lensidan. Zot in demande ki minis konsernen i vin fer en deklarasyon lo sa size zarm an sirkilasyon dan pei.\nLo lapar Lasanble Spiker Prea in eksprim son senpati a manm fanmir sa de viktim e osi zabitan sa rezyon e swete ki sa de viktim i reganny zot lasante vitman.\nIn fortman lans lapel avek bann dimoun ki pe anmenn drog dan pei pour arete fer li akoz zot pe detri nou bann zenn e fabrik nou sosyete e in demann tou lazans ki ranforsi lalwa pour vin pli vizilan e pour pran aksyon apropriye pour anpes drog kontinyen antre dan nou pei.\nMsye Ramkalawan i dir sa lensidan ti koz bokou komosyon dan sa pti kominote e in osi kre bokou lenkyetid ek lafreyer parmi popilasyon.\n“Lefe ki en tel lensidan in arive i montre ki i annan zarm ki pe sirkile e ki dan lanmen dimoun ki pa devret,” i ti fer resorti.\nI ti osi fer referans a plizyer lensidan kot zarm in raporte manke e osi konsern kot serten dimoun in ganny ofer pour aste en zarm e in demande ki i annan aksyon konkret ki ganny fer lo lapar gouvernman.\nI’n demande ki lotorite konsernen i fer en analiz pour konnen kote bann zarm manke i ete, lekel ki an posesyon pour kapab retir zot alatrenn.\nIn osi swete ki sa garson i kapab ganny kestyonnen e donn otan lenformasyon lo lorizin sa zarm e lekel ki’n donn li parmi lezot ankor.\n“Nou bezwen pran sa lensidan serye akoz konman politisyen se nou ki bezwen adres bann size ki pa tou dimoun ki kontan parey drog, lalkol ek bann fleo sosyal e alor nou osi nou met nou dan en pozisyon kot nou vin en target e alor mon demande ki gouvernman i fer leneseser pour aret sa e nou konman politisyen nou bezwen met en stop avek sa kalite lensidan e dir ki isi Sesel nou viv dan lape e dan larmoni e nou viv dan konprenezon e nou pa servi zarm ek vyolans akoz sa pou detri nou sosyete plis e nou pei pa bezwen zarm pe ganny servi dan bann sitiasyon,” Msye Ramkalawan ti fer resorti.\nI’n osi eksprim solidarite a kominote bann marsan a en moman kot zot dan bokou lenkyetid.\nLo son kote Msye de Commarmond osi in kondann sa lensidan konman en aksyon deplorab ki’n vin deranz sa lape e larmoni ki Seselwa in toultan zouir e nou pa anvi ki keksoz i dekal plis ki sa.\nLi osi in eksprim son solidarite avek bann marsan, kominote sa rezyon osi byen ki fanmir sa garson enplike dan sa lensidan.\n“Bann aksyon parey pa bon pour nou sirtou la ki nou annan bann viziter enportan dan nou pei e nou pe apros nou zournen nasyonal. Nou demande ki tou lotorite konsernen i fer tou bann lenvestigasyon neseser e ki lapolis i servi tou son resours pour al o pli profon posib pour kapab vwar laverite e latransparans e dekouver kote sa zarm i sorti akoz nou pa krwar ki zarm i devret dan lanmen sivilyen,” Msye de Commarmond in dir.\nI’n lans lapel avek okenn manm piblik osi byen ki sa garson enplike ki annan lenformasyon pour korpere avek lapolis pour kapab konn laverite dan sa zafer.\nLo son kote Msye Loizeau ti eksprim son sagren profon e i ti tre emosyonnel ler i ti pe eksprim son lekor lo sa lensidan ki’n enplik bann dimoun ki i konn tre byen ki swa sa de viktim osi byen ki sa zenn garson ki’n komet sa krim akoz i konn li byen e bokou fwa i ti koz lo son bann rev e sa ki i anvi fer dan son lavi. I dir i zis malere e sagrinan ki in tonm dan drog.\n“Mon anvi dir bann zenn lala en legzanp kwa ki kapab arive ler zot deside antre lo drog ki apel eroin; i vin parey en bebet anndan ou e nenport ki keksoz ou kapab fer zis akoz ou bezwen larzan pour ganny eroin e mon demann zot pour sorti e pa antre dan sa bann mers koumsa akoz i danzere e zot kapab fer bann aksyon ki zot pou regrete,” Msye Loizeau ti dir.\nI eksprim son solidarite avek kominote Bel Air ki’n azir pour met sa garson anba kontrol.


Dirizan dan Lasanble i lans deba lo bidze 2013\nDan son lentervansyon, Lider Lopozisyon dan Lasanble Nasyonal David Pierre ti dir ki bidze pour lannen 2013 pa pe adres efektivman bann vre konsern ki lepep Seselwa pe fer fas avek dan en fason kler e minis pa’n donn en plan konkret lo ki fason sa bidze pour kre larises e prosperite pour nasyon Seselwa.\nMinis in osi mank sa loportinite pour eksplik sa Lasanble plan mwayen e lonterm gouvernman pour adres sa size lapovrete ki pe ogmante e ki devret en konsern mazer pour gouvernman osi byen ki pour tou Seselwa.\nLo son kote, dirizan bann zafer gouvernman Marie-Antoinette Rose li in dir ki sa bidze pe konsolid tou striktir neseser pour nou kapab kontinyen delivre lo sa vizyon pour en Nouvo Sesel.\n«Sa bidze pou anmenn krwasans pour soutenabilite lekonomi. Nou lekonomi i bezwen agrandi si nou oule kontinyen viv sa nivo lavi e zouir bann loportinite,» Manmzel Rose ti dir.\nMsye Pierre, ki ti pran laparol an premye, ti dir ki lanons ki PUC pour restriktir tarif elektrisite pou definitivman fer elektrisite vin pli ser e konsekaman sa pou annan en lenpakt miltiplikativ lo kou lavi.\nAnplis gouvernman pe osi al tir sibvansyon lo gas kwi manze ki pou fer sa komodite mont par 50%, me anmenmtan logmantasyon ki minis in anonse dan saler i zis 3 e 6%.\n«Sa gro debalans pou anmenn en presyon ekstra lo bann fanmir Seselwa e pou kontribye pour redwir zot pouvwar aste e donk i pou en fakter ki pou kontribye ver logmantasyon dan kou lavi,» Msye Pierre ti fer resorti.\nMsye Pierre ti dir ki bann fanmir Seselwa zot deza pe soufer e zot pe vwar li difisil pour zot fer fas avek bann gran defi anmennen par bann difikilte ekonomik pei ki osi enkli difikilte lo marse lanplwa, defi bann fleo sosyal, saler ki ba e lezot ankor.\nDan sekter prive, Msye Pierre i dir bokou biznesmenn pe egalman vwar li pli difisil pour zot zer zot biznes. Dan bokou ka demann pour serten prodwi oubyen servis pe tonbe e biznes pe fermen, e dan lezot ka, kou prodiksyon lokal pe monte e sa pe fer pri bann prodwi lokal ogmante e donk zot pa pe reste konpetitiv an relasyon avek bann prodwi enporte.\n«Rezilta se ki nou trouv bokou biznes, pti ou gro, pe ferm zot laport,» Msye Pierre ti azoute.\nMsye Pierre ti servi koman legzanp lendistri lagrikiltir kot bann prodikter lavyann poul ek pork nepli kapab vann zot prodwi lo marse lokal akoz pri pa konpetitiv konpare avek pri lavyann enporte.\n«Rezilta i enkyetan, akoz ozordi Sesel prodiksyon lavyann poul in sorti 85% pour desann ziska anviron 7% e prodiksyon lavyann pork in sorti 90% pour desann ziska anviron 35%. Kestyon ki nou bezwen demande se akoz ki nou’n ariv lo en standar ki sitan ba?,» Msye Pierre ti demande.\n«Sa in vin atraver lefe ki sa gouvernman in negliz sa lendistri dan bann lannen ki’n pase e in fel dan son polisi vizavi sa menm lendistri, me malerezman ozordi bann mezir ki minis in dir pe al ganny pran i senpleman pa ase,» Msye Pierre ti azoute.\nAnkor konsernan logmantasyon saler ki i dir pa sifizan Msye Pierre i ensiste ki si gouvernman i fer en legzersis serye e revwar management public finance, fer li vin efikas, koup gaspiyaz, efektivman lager kont koripsyon e kont mismanagement larzan piblik dan bann minister ek departman, adopte en lapros pli efikas an relasyon avek koleksyon taks k lezot reveni, minis i devret kapab trouv ase lespas pour li fer ase savings pour fer monte sa logmantasyon dan saler.\nMsye Pierre ti osi demann minis pour rekonsider son desizyon e les sa logmantasyon pran lefe depi Zanvye vi ki Vat pou pran lefe an Zanvye e reazisteman dan tarif PUC pou osi komans an Zanvye.\nPour dirizan zafer gouvernman se pa ganny plis larzan sorti dan kof gouvernman ki labaz sa bidze, me plito loportinite kre plis larzan atraver kreasyon larises. Sa i vedir ki apard logmantasyon saler, ki neseser, gouvernman pe rod plis mwayen pour fer tou Seselwa – dan sekter prive ouswa piblik – ganny plis roupi dan zot pos.\nI ti fer resorti ki statistik i montre ki 4844 biznes ti ganny kree pandan sa 4 dernyen lannen reform, 2 fwa plis ki peryod 2002 a 2007, sa kat lannen avan reform. I osi annan plis lòn ki’n disburse pour pti biznes – 1896 pandan sa menm peryod avek en sonm 125 milyon roupi. Parkont lentere lo lòn dan labank komersyal in ogmante dan menm peryod. Sa i vedir ki menm si plis fanmir i annan sa potansyel e lanvi depan lo limenm, fer son lakaz, rod en travay e annan en biznes, akse a kredi in reste touzour baryer prensipal.\nI dir ki desizyon gouvernman pour anmenn Financial Institutions Act pou annan plis kontrol lo to letere ki bann labank i sarze lo lòn e ankouraz lenvestisman bann labank komersyal dan plis lòn pour lakaz. Lentrodiksyon Vat ava retir sa taks ki biznes ti pe peye lo bann lekipman ki zot servi, e protez bann ki fek komanse.\nI ti fer remarke ki menm avek lentrodiksyon 2 pti taks ek tourism marketing tax ki tre minim, in napa logmantasyon dan taks alors largiman ki sa bidze pou touy biznes i fo. I ti osi fer remarke ki ler zafer ti sal an 2008 ti napa okenn gro biznes ki ti fermen malgre reform ekonomik, lendikasyon ki bann gro biznes ti pe kontinyelman zouir en profi enportan e in annan en logmantasyon dan lakanite biznes ki’n bouze sorti mwayen pour vin gro biznes.\nPour bann travayer dan sekter prive, Manmzel Rose i dir menm si gouvernman pa kapab fors anplwayer ogmant zot saler, i pou asire ki zot kontinyen gard saler minimonm, e la ki sistenm taks pe sanze, tou i merit ganny fer par sekter prive pour tret bann travayer Seselwa pli byen.\nPour ed dimoun ki dan bezwen fer fas a bann logmantasyon dan kou lavi, en logmantasyon dan pansyon retret, dan bann lezot benefis e plis larzan dan fon pour bann ki bezwen lasistans finansyel i fer ki bidze pa’n oubliy bann ki pli vilnerab dan sosyete.\nManmzel Rose ti osi tre fortman demann bann minister ek departman gouvernman pour vin pli responsab vizavi bann depans ki zot fer e pour koup lo gaspiyaz ek bann depans ki pa neseser.\nManmzel Rose ti osi fer bann sizesyon an sa ki konsern serten polisi gouvernman tel parey:\n• En performance audit lo bann diferan bord pour travay konkret ki zot in fer;\n• Ki i annan serten fairness ek ekitabilite dan lafason ki bann sef egzekitif ek lezot zofisye servis piblik i ganny valorize;\n• Plis rekonnesans pour travay e dedikasyon nou bann profesyonnel Seselwa;\n• Nesesite pour devlop serten polisi serye an sa ki konsern travayer etranze dan nou pei;\n• Fer understudy programme vin efektiv e asire ki bann etranze ki dan pozisyon o pa servi sa pozisyon pour dekouraz Seselwa ki par anba zot;\n• Etablir en public service school isi Sesel pour ki tou travayer dan servis piblik i annan en standar akseptab dan lafason ki zot deservi piblik.\nLarepons e reaksyon sa 2 dirizan dan Lasanble ti swiv par sa ki pour bann lezot manm. Deba lo bidze 2013 i kontinyen ozordi.